Conflictes deontològics 1 :: Ceontologia\nConflictes deontològics dels periodistes de Ç\nDoncs a qui citem?\nA continuació es presentarà un conflicte amb el qual els periodistes, sovint, s'hi troben a l'hora de buscar i contrastar les seves fonts i informacions, i que afecta directament al Codi deontològic dels periodistes: l'anonimat. Recentment, amb una companya de la classe, ens vam endinsar al món de les presons. Havíem de fer un reportatge especialitzat en successos i vam decidir escollir, ni més ni menys, que el terreny tan complicat com la rehabilitació dels presos i la seva reincidència a la garjola.\nPer fer el reportatge necessitàvem parlar amb diverses fonts especialitzades, expertes i testimonis. Vam començar posant-nos en contacte amb un conegut psicòleg d'expresidiaris per tal que ens expliqués les conseqüències d'estar tancat una temporada, sigui curta o llarga, dins la presó i les causes per les quals els expressos tornen a delinquir i, per tant, tornen on se'ls priva de la seva llibertat. L'entrevista va ser fluida i exhausta i vam aconseguir tota la informació que requeríem.\nEl problema el vam tenir quan ja vam decidir endinsar-nos pròpiament en el terreny de les presons. Per on començàvem? Seguint les recomanacions del psicòleg vam plantar-nos directament a la Direcció General de Presons de Barcelona per tal que ens facilitessin l'entrada a alguna presó per poder parlar amb funcionaris i, inclús, amb algun reclús. "La persona que s'encarrega d'aquests tràmits ara mateix no hi és, envieu un correu a aquesta adreça i us diran el què"- ens va informar el guàrdia de l'entrada. "Comença el joc de paperassa"- vam pensar de seguida. L'encarregat del tràmit en qüestió ens va respondre el correu molt amablement i ens va dir que no se'ns podia autoritzar a entrar enlloc perquè només som estudiants i no es tractava de cap investigació.\nVam haver de tirar de contactes de contactes: un amic coneixia un funcionari de presons; un conegut coneixia un advocat... Finalment, ens vam sortir i vam aconseguir tot allò que volíem saber i desconeixíem. Malgrat tot, no ens van deixar entrar de cap de les maneres en cap presó de Catalunya. Per altra banda, les fonts amb les quals vam parlar no volien que les declaracions tan compromeses que ens havien exposat quedessin relacionades amb els seus noms i cognoms en un reportatge, encara que fos tan sols per una assignatura de la universitat. Aquest argument ens el van donar repetides vegades les diverses fonts amb les quals vam parlar.\nQuè podíem fer? Només teníem el permís del psicòleg per citar el seu nom i cognom, i un reportatge especialitzat requereix un mínim de tres fonts expertes i/o especialitzades per ser, justament, especialitzat i perquè la nostra informació fos creïble. Un pensament indecent i immoral ens va passar pel cap: en tractar-se d'un reportatge per la universitat no podia ser tan greu que inventéssim el nom de les fonts per tal de preservar el seu dret a l'anonimat. D'aquesta manera, asseguràvem la seva confidencialitat i el nostre reportatge quedaria plegat de fonts.\nPerò la nostra ètica periodística ens va fer tirar enrere ràpidament. El periodista sempre té el deure i l'obligació de garantir la confidencialitat de les fonts d'informació, un dret que tenen de restar en l'anonimat si així ho volen. Així ho destaquen l'article 10 del Codi Deontològic de la FAPE, l'article 10, també, del Codi Deontològic Europeu de la Professió Periodística, i l'article 5 del Codi Deontològic del Col·legi de Periodistes de Catalunya.\nDavant l'oportunitat que nosaltres mateixes ens vam donar de plegar el nostre reportatge de fonts expertes i especialitzades i treure, així, una bona nota, vam decantar-nos per actuar moral, ètic i periodísticament correcte i entregar el nostre treball amb tan sols una font. La resta de la informació va quedar subordinada a fonts anònimes.\nD'aquest reportatge en vam extreure tres coses: conèixer el funcionament del món penitenciari a Catalunya, aprendre a espavilar-nos, sigui com sigui, per trobar fonts que estiguin disposades a parlar sense por, i no faltar mai a l'ètica professional que ens està construint com a periodistes.\nLa no llibertat del periodista\nA continuació presentarem un cas que ens ha fet reflexionar fins a quin punt, col·lectius com els Mossos d'Esquadra estan sotmesos a la vigilància i censura interna a l'hora de manifestar-se. No es tracta d'una situació que posi en qüestió la veracitat o contrast de la informació, ni la mescla d'informació o opinió, ni cap interès polític o econòmic, sinó la llibertat tant de l'entrevistat com del periodista.\nXavier Álvarez, Mosso d'Esquadra i escriptor de novel·la negra\nEl passat dijous 2 de febrer, dues companyes (Queralt i Paula) i jo, vam anar a fer-li una entrevista a un Mosso d'Esquadra, amb motiu del Magazine que estem preparant al tram de televisió sobre la Barcelona negra (aprofitant que aquests dies s'està duent a terme el Festival BCNegra 2017). La idea del Magazine és demostrar com de tenebrosa arriba a ser Barcelona, havent estat escenari de tants crims en la novel·la negra (i també en la realitat).\nHi apareixeran intervencions d'escriptors com el Sebastià Bennàsar o el Jordi Corominas, de periodistes que es dediquen al seguiment dels crims com la Fàtima Llambrich, d'una forense, d'una jutgessa i d'actors com el Marc Martínez, que a la sèrie Nit i dia representa el perfil d'un psicòpata. Cadascun d'ells ens parlarà de la seva especialitat en el món de la novel·la negra, però vam creure que, per contraposar el crim literari, ens feia falta la veu d'una persona que tractés amb crims reals el dia a dia, i en Xavier Àlvarez va ser el candidat perfecte ja que, a banda de ser Mosso d'Esquadra (enfocat en la criminologia), també és escriptor de novel·la negra. Àlvarez ens serviria de contrapunt al crim literari, i ens explicaria com es compagina la realitat amb la ficció.\nEn el moment d'entrar en contacte amb ell, vam haver de passar prèviament per una sèrie de passos suposem que protocol·laris. En primer lloc vam contactar amb el departament de Comunicació dels Mossos d'Esquadra. Després de parlar per telèfon ens van demanar que enviéssim un correu especificant les següents dades: de què aniria el Magazine, on s'emetria i quan, quant duraria l'entrevista amb el Xavier, quantes preguntes li faríem, quines serien, la estona que apareixeria en el magazine i la durada total de la peça.\nMalgrat que ens va semblar bastant exigent, no vam donar-li excessiva importància, tenint en compte que els Mossos d'Esquadra han de mantenir uns protocols molt estrictes quan es tracta d'informació confidencial (tot i que no demanéssim cap dada concreta de cap crim). El següent pas, un cop van rebre el correu amb tots els detalls especificats, va ser concretar quantes persones aniríem, els noms complets, i els DNI's de cadascuna. De nou, vam sentir sensació estranya, com si es tractés d'alguna cosa il·legal o perillosa. Un cop enviat el correu, el Lluís Centelles, agent del departament de comunicació dels Mossos d'Esquadra, em truca fins a 4 cops per confirmar les persones que anirem, el dia (2 de febrer) i l'hora (11.00 am). Sobretot, em recorda que no entrarem per la porta principal, sinó pel carrer de darrere, per la porta del darrere.\nXavier Álvarez i l'agent de comunicació, Lluís, a un cantó de l'habitació\nQuan vam arribar a la Comissaria de Mossos d'Esquadra de Barcelona vam trobar-nos primer amb el Lluís, i tot seguit amb l'entrevistat. El cas és que el Lluís no va deixar-nos sols ni un sol moment. Sent l'agent del departament de comunicació, vam suposar que tot allò relacionat amb informació que surt de la Comissaria ha de ser controlat. De fet Lluís va ser molt amable i atent: va ajudar-nos a preparar "l'escenari" i a trobar la il·luminació perfecta (i s'ha de dir que, des del primer moment, va atendre'ns amb molta predisposició).\nPerò malgrat haver-ho parlat diversos cops prèviament, el Lluís em va tornar a preguntar les preguntes exactes. En veure que n'hi havia una relacionada amb el prototip de crim que "s'estila" a Barcelona, tot comparant-ho amb altres ciutats europees o americanes, no va semblar-li adient tenint en compte que es tractava d'un Magazine de novel·la negra. Aquesta és la primera correcció que ens va fer. Més endavant ens va recordar que el que haviem pactat era una entrevista relacionada amb BCNegra.\nPerò el Lluís no només va corregir-nos a nosaltres, sinó al mateix Xavier Álvarez. Va aturar l'entrevista un moment per incloure un matís en la resposta del mosso: enlloc de dir "Barcelona és segura", ell va suggerir un "Barcelona és bastant segura". No considerem que hi hagués cap malícia en aquesta contribució i, de fet, el matís té sentit ja que es volia donar a entendre que Barcelona no és segura 100%, tampoc. Però el fet de corregir-lo a mitja entrevista no el vam trobar massa professional, igual que el fet que no ens permetés preguntar sobre la comparació de tipus de crims entre Barcelona i altres ciutats.\nSí tenim en compte el Código Europeo de Deontología del Periodismo veurem que, com a periodistes, alguns dels principis relacionats amb la llibertat de la informació no se'ns van respectar. Estariem parlant de punts com el 7è del segon apartat, que parla del deure dels mitjans de prestar-se al servei de la informació tenint en compte el dret a la llibertat de la informació: les periodistes de Ç no podrem transmetre tota la informació que voldríem, perquè no se'ns ha permès.\nEl dret del lector a exigir informació provinent d'un periodisme veraç no hi pot ser ser ja que, bàsicament, no vam tenir l'oportunitat de ser veraces. Paralel·lament s'estaria passant per alt un altre punt d'aquest apartat (el 9è): el "poder públic" (en aquest cas parlaríem l'agent de comunicació dels Mossos) no ha de considerar-se amo de la informació, i ha de garantir i desenvolupar el pluralisme dels mitjans per assegurar les condicions que permetin la llibertat d'expressió i informació. Sí el ciutadà haguès d'expressar la seva opinió sobre els crims de Barcelona en relació a crims d'altres països, aquest no opta a la llibertat d'expressió, ja que des de bon principi no se li proporciona la informació que li permetria formar-se una opinió sobre el tema.\nEn definitiva, vam sentir que el principi de la llibertat, al que tot periodista té dret, no se'ns va respectar del tot, perquè malgrat tractar-se d'un entorn delicat, la informació que tractàvem no era confidencial ni molt menys perillosa.\nTibet i Xina. Amb qui parlem?\nAquesta setmana estem preparant un reportatge per a Barcelona Ràdio on parlem de les accions que porten a terme els activistes tibetans a Barcelona. Les càpsules de reportatge únicament duren tres minuts, per aquest motiu, quan contextualitzem la problemàtica del Tibet, només tenim espai per donar veu a la visió tibetana sobre la vulneració de drets humans per part de la Xina. Aquí doncs trobem un conflicte amb el principi de justícia des del moment en què no estem donant veu a una de les parts implicades, ni tampoc concedint dret de rèplica al govern xinès.\nEl conflicte Tibet-Xina es remunta a fa gairebé seixanta anys, quan després de la Guerra Civil Xinesa la regió del Tibet buscava la independència, ja que durant el conflicte havia mantingut una posició de sobirania.\nLa Xina, pel contrari, considerava (i considera) que el Tibet era una província més, i que durant la guerra no havia gaudit d'independència. Per aquest motiu, poc després de la guerra, comença una campanya d'ocupació i desnaturalització de la cultura tibetana. Aquesta pràctica li ha portat greus sancions al govern xinès per vulneració sistemàtica de drets humans a la regió tibetana, fins hi tot la ONU (d'on la Xina és un membre important), s'ha pronunciat en la seva resolució 1723, per exemple, a favor de la lliure autodeterminació del Tibet i la necessitat de que s'hi respectin els drets humans.\nAixí doncs, la qüestió és aquesta: sabem i es reconeix internacionalment que a la regió del Tibet, Xina està incomplint drets humans i tractats internacionals, però ens legitima a nosaltres, com a periodistes, no donar veu a les dues parts del conflicte?\nEls tibetans, ara mateix, poden tenir la consideració de grup "desfavorit", des del moment en què se'ls està privant de fer qualsevol tipus de demostració cultural pròpia. Així doncs aquí és de vital importància una tasca periodística que doni una veu forta a aquest col·lectiu, que porti la seva vulneració de drets a la població, almenys per produir consciència social sobre el què està passant.\nPer una banda, podem sentir que és deontològicament correcte donar tot el protagonisme a aquest grup desfavorit, com per exemple recull el Codi d'ètica periodística de la UNESCO als seus articles 7 i 11, quan especifica que els periodistes hauran de defensar el dret de les comunitats religioses, nacionals etc, i com haurà de ser també l'abanderat de la dignitat humana i la convivència social.\nNo estaríem equivocades, en un principi, en donar només veu als tibetans, especialment, tenint en compte les armes que té Xina en comparació. No ens referim, però, a armes en sentit estricte de la paraula, sinó, per exemple, al poder que aquest representa internacionalment i també a les Nacions Unides. La Xina és una superpotència, i per tant, sembla redundant dedicar-li part del reportatge, quan, per una banda té els seus propis mitjans propagandístics i per l'altra, és pública i notòria la política que estan aplicant amb el Tibet.\nAra bé, tal i com indica l'annex D01 del Codi deontològic del Col·legi de periodistes de Catalunya, és necessàri donar veu a totes les parts implicades en conflictes armats. El conflicte Xina-Tibet no és bèl·lic com a tal, però si atenem al nombre de morts que ha comportat, es podria entendre així. És més, en tots els codis trobem indicacions sobre la necessitat de donar veu a totes les parts implicades si es vol respectar el principi de justícia.\nEn conclusió, potser moralment ens costa defensar a la Xina o les seves actuacions, però si volem actuar d'acord amb l'ètica periodística, és necessari, per més breu que sigui el reportatge, fer un recull de les dos posicions del conflicte.


L’ADEJO posa en marxa les classes virtuals amb sessions adaptades a l’edat - Acadèmia Escacs Josep Oms\nL’ADEJO posa en marxa les classes virtuals amb sessions adaptades a l’edat\nL’ADEJO (Acadèmia d’Escacs Josep Oms) posa en marxa les classes d’escacs virtuals, a partir del dilluns 23 de març. Fins que duri el confinament a casa a causa del coronavirus, l’ADEJO ofereix aquest servei on els més petits poden fer exercicis, preparar partides, fer jocs o participar en un torneig setmanal.\nLes classes virtuals tenen una durada d’una hora un dia a la setmana, podent triar de dilluns a divendres entre les 12.00 h i 13.00 h o entre les 16.30 h i 17.30 h. Totes les classes són de grups reduïts i adaptades a l’edat dels nens i nenes.\nAixí, l’Acadèmia virtual d’escacs ADEJO Lleida facilita una plataforma online perquè tots els nens estiguin connectats, un professor online, classes d’escacs per nivells, jocs i activitats per als més petits, entrenaments d’estratègia, tècnica i càlcul, preparació de partides i un torneig setmanal.\nLes persones que vulguin inscriure’s, han de trucar al telèfon 622 467 867. El preu de l’activitat és de 10 € (1 sessió setmanal) i de 30 € (4 sessions al mes).


Escola | El Blog de l'Edu3.cat\n6a Escola de Mestres de Música\nLa 6a Escola de Mestres de Música és un curs adreçat a especialistes de música d’escoles de primària i secundària i a professors d’escoles de música i conservatoris. Es tracta d’una activitat reconeguda de formació permanent adreçada al professorat que té els objectius principals d’aprofundir en els elements de la música popular moderna, facilitar procediments i recursos per treballar l’educació musical a l’aula, potenciar la pràctica instrumental, facilitar mecanismes que ajudin a adquirir criteri musical i potenciar l’ús de les noves tecnologies.\nEl curs tindrà lloc el proper mes de Juliol i consta de 27 hores presencials i 18 hores de treball no presencial (45 en total) i al final del curs s’obté una Certificació del Taller de Músics. Us hi podeu inscriure 17 de juny de 2011 a través de la seva pàgina web.\nEtiquetat conservatori, Escola, formació professorat, Música\n“El cinema va a les aules”\nLa iniciativa Mucho (+) que cine presenta el seu projecte “El cinema va a les aules”, dirigit a professors i alumnat d’ESO i Batxillerat, que arriba a Barcelona els propers 6, 7 i 8 d’abril amb la intenció d’originar el debat i la reflexió sobre l’evolució de la família il·lustrada a través de tres pel·lícules espanyoles d’èpoques i ambients molt diferents. Els films projectats seran Surcos (1950) de José Antonio Nieves Conde, Flores de otro mundo (1999) d’Icíar Bollaín i Tres dies amb la família (2009) de Mar Coll.\nLes projeccions tindran lloc a les 10.30h a la Sala Mompou de la seu del grup SGAE a Catalunya situada al número 6 del Passeig Colom (una per dia en l’ordre que hem esmentat), i aniran acompanyades d’un debat col·loqui conduït per un realitzador/a i expert/a en la matèria del film. A més a més, a la pàgina web de la iniciativa s’hi pot trobar material didàctic de cadascuna de les pel·lícules que composen el visionat per facilitar les activitats a les aules.\nEtiquetat Cinema, Cinema en català, Escola, Mucho (+) que cine, Projecte educatiu, Tres díes amb la família\nL’Escola de Natura Angeleta Ferrer és un projecte educatiu que pretén, amb el conjunt dels seus programes, ser un recurs pedagògic i de sensibilització que respongui a les necessitats educatives de la població en els temes relacionats amb el medi natural i l’educació ambiental.\nL’Edu3.cat us proposa que descobriu aquest projecte a través del següent capítol del programa “Natura” on Montse Quadreny ens presenta aquesta escola de la mà de Montse Bert qui explica quin és l’origen d’aquesta.\nEducar en el coneixement, la descoberta i el compromís, aquest és l’objectiu de l’Escola de Natura Angeleta Ferrer ubicada a Can Miravitges, Badalona. L’oferta educativa va des de l’escola bressol a escoles d’adults passant per secundària. L’hort d’agricultura ecològica és una de les ofertes que conviu amb les activitats de bosc.\nCan Miravitges és una masia situada sobre la vall de Pomar, al bell mig del parc de la Serralada de Marina, i a molts pocs quilòmetres del centre urbà de Badalona. Aquesta masia d’origen medieval ha sofert força reformes en els últims temps, la més destacada de les quals és la de principis del segle XVIII.\nNo obstant això, al llarg del recorregut podrem apreciar com era la vida agrària en el camp català entre els segles XVIII i XX, i com aquesta ha anat evolucionant al llarg del temps. Destaquen les dependències agrícoles com el celler, la sala de cups i les premses, així com les estances nobles de la casa.\nPublicat a Natura\nEtiquetat Escola, Projecte educatiu\nTornar de les vacances\nDemà comencen les classes, les vacances d’estiu ja s’han acabat i cal tornar a la rutina del dia a dia.\nPer afrontar aquests primers moments, us proposem aquest tall de ràdio del programa “Eduqueu les criatures” on el cantant català Lluis Gavaldà ens explica com ha estat el seu estiu i fa una reflexió, mig en sèrio, mig en clau d’humor, sobre les sensacions que tenim quan veiem que el temps passa molt depressa i cal tornar a la feina.\nAmb aquest tall us ajudem a afrontar la tornada de les vacances amb ànims i bon humor!!!\nPublicat a Eduqueu les criatures\nEtiquetat Escola, Vacances


La segona al sac\nEl Sènior B masculí ha començat aquest 2019 de la millor manera possible, sumant una victòria en el seu desplaçament al camp de l'UER Pineda de Mar. L'equip entrenat per Jonathan Vicente va suar de valent per aconseguir imposar-se per 70 a 74 en un partit que es va acabar decidint a la pròrroga. El bon inici dels blaus (4-13) va ser ràpidament respòs pels locals, que tornaven a situar l'empat al marcador. A partir d'aquí, la igual es va mantenir fins al descans (30-34). A la represa, els blaus van tornar a sortir enxufats i van aconseguir un parcial favorable de 3-15, obtenint així la màxima diferència al marcador (33-49). De nou, però, la reacció local es va produir. Els de Pineda van ser capaços de retallar la diferència, incloent una remuntada 9 punts en l'últim minut i mig, que enviava el partit a la pròrroga. En el temps extra, tot i encaixar els blaus la primera cistella, van posar-se per davant gràcies a un triple d'Arnau Gurgui (el seu quart del partit i màxim anotador). A partir d'aquí, la bona defensa col·lectiva, no concedint cap més bàsquet en situació de joc, va permetre als blaus sumar la seva segona victòria a la lliga.\nEl Sènior B femení, també va començar amb bon peu aquest nou any, després de guanyar per 21 a 44 en la seva visita al camp del CB Castellar. L'inici del partit va ser molt bo, amb un primer quart amb molt ritme que situava un clar 1-17 al marcador. A partir del segon quart, el partit va canviar. La zona plantejada per l'equip rival, juntament amb la relaxació de les blaves per l'avantatge al marcador va fer que la intensitat defensiva baixés i l'equip deixés de correr. Al final, victòria sense patir en cap moment, però amb la sensació d'haver pogut fer algouna cosa més ens els darrers 30 minuts.\nPels primers equips de la casa no va ser un bon cap de setmana. El Sènior A masculí va perdre a camp del líder, el CB Lliçà d'Amunt, per 73-64. L'equip de Carles Rofes va estar dins del partit fins al final del segon quart, quan els locals van ficar 4 triples en 4 atacs en l'últim minut abans del descans. Això va suposar un cop dur animicament pels blaus que a la represa no van ser capaços de contrarestar-ho fins als moments finals del partit, on van retallar una mica la diferència. El Sènior A femení també va caure derrotat al camp del C.E. Sant Nicolau per 44 a 63. Les noies de Gerard Sanchez van jugar una molt bona primera part. Però a la represa tot va canviar. L'equip, amb falta de ritme i intensitat, es va veure molt superat, encaixant d'inici un 17-0 que va deixar a les blaves sense cap opció al partit.\nEl Sots 21 masculí va perdre a casa per 69 a 75 davant el CB Sant Celoni en un partit molt irregular dels nois entrenats per Lluís Valero. El Júnior blau masculí va aconseguir una important victòria al de l'UER Pineda de Mar per 58 a 73, en un partit molt complet i seriós de tots els jugadors d'Albert Roman, sempre lluitant i amb intensitat. El Júnior blanc masculí, va superar a domicili al CE Diagonal Mar per 61 a 79, en un partit molt seriós dels jugadors entrenats per Edu Garcia. Pel que fa a les noies, el Júnior femení va caure derrotat a casa davant l'UE Barbera per 26 a 56. L'equip entrenat per Guillem lloberas va començar el partit posant en pràctica l'estructura ofensiva treballada als entrenaments, però quan el resultat no acompanyava, van deixar de creure i intentar-ho.\nWhatsApp Image 2019-01-13 at 17.53.51\nWhatsApp Image 2019-01-13 at 17.53\nEl Cadet Blau masculí va jugar un molt bon partit davant el CB Prat. Tot i ser un partit una mica irregular, l'equip va començar i acabar molt bé, i cal destacar que en els pitjors moments els nois no van baixar mai els braços. El Cadet blanc masculí va jugar a Lluïsos a davant el CB IPSI el primer partit d'aquesta segona lliga on tocarà treballar de valent per assolir partits competits i on les dificultats que ens trobarem ens asseguraran aprenentatge. El Cadet blau femení va jugar a casa davant el CB Nou Esplugues. Les noies de Carles Puig van realitzar una gran primera part, imprimint ritme defensiu i corrent al contraatac.\nL'Infantil masculí va tenir l'alegria més gran del que va de temporada aquest dissabte en el seu partit davant l'AE Les Corts Ubae, i és que després d'una primera lliga molt complicada, en aquesta segona fase han començat de la millor manera possible. Al davant, un equip més semblant al nostre, amb qui vam pogut competir durant tot el partit. L'Infantil femení va jugar a camp del Lima Horta Bàsquet un partit en que es va veure l'evolució de l'equip respecte a la primera volta, i vam poder gaudir de conceptes i gestos tècnics treballats als entrenaments.\nWhatsApp Image 2019-01-12 at 20.18.02\nWhatsApp Image 2019-01-12 at 20.18.01\nGran part de les millors alegries del cap van venir dels mes petits/es de la casa. El Mini blanc masculí va obtenir el premi en el seu partit davant el Bàsquet Neus. Igual que en el cas de l'Infantil masculí, la diferència de nivell respecte els equips de la primera lliga ens van fer millorar a marxes forçades. Ara, en aquesta segona lliga, és moment de recollir els fruits. Situació molt semblant a la del Mini blanc femení, que aquest cap de setmana va gaudir d'un magnífic partit amb el CEM Rubí amb pròrroga inclosa!\nPer últim, el Premini mixt va jugar el seu primer partit de la temporada amb el Manyanet Sant Andreu. Moltes ganes, il·lusió, emoció i nervis, en un gran partit. Un record que no s'oblida mai!\nWhatsApp Image 2019-01-12 at 12.02.50\nWhatsApp Image 2019-01-12 at 12.08.22\nWhatsApp Image 2019-01-12 at 12.02.51


Elisa Miralles i Lurdes R. Basolí – Xafa'T\nElisa Miralles i Lurdes R. Basolí\nDe dimarts a divendres de 16 a 20h, dissabte d'11 a 14h i de 16 a 20h, diumenge d'11 a 14h, dilluns tancat.\nOrganitza: Terrassa Arts Visuals\nElisa Miralles (Madrid, 1978) en 2007 finalitza el Màster internacional en EFTI, presenta el seu primer treball al Festival de fotografia de Roma i és becada pel World Press Photo, ASEF i el PCP per al projecte Urban Youth a Manila, que congrega joves talents de vint-i-dos països. Guanya el primer premi FotoPres 2007 de Fundació La Caixa pel seu projecte Recuerdos sin memoria, un dol anticipat que descriu el dia a dia de la seva àvia malalta d’Alzheimer. Participa a l’exposició col·lectiva Darkside al Fotomuseum de Winterthur, al costat d’Antoine D’Agata i Sophie Calle, entre altres autors.\nParticipa en festivals com l’Art Photography Show (San Diego, USA), el Festival de Lishui (Xina), RayKo’s camera show (Sant Francesc, USA), PhotoIreland o Goaphoto (Goa, Índia). Ha estat finalista en Unseen, Descobriments PHE, Voies off, Encontros da Imagem, Jaal Project i BIPA, entre d’altres. Obté la Residència artística de Granitti Murales a Sicília, on comença a desenvolupar el seu projecte Loba, del qual exposa el procés durant la seva estada a Sicília. Participa com a autora en la publicació 50 Fotografies amb història de Signo Editores. El seu llibre Wannabe és publicat per La Fábrica, i exposa aquest mateix projecte al Canal d’Isabel II en PHotoEspaña, dins d’Un cierto panorama. Aquesta exposició itinera per diferents països de Llatinoamèrica.\nLurdes R. Basolí (Granollers, 1981) El 2010 guanya el premi internacional Inge Morath, atorgat per l’Agència Magnum, dedicat a fotògrafes menors de trenta anys, sent la primera espanyola a obtenir-lo. La seva carrera comença el 2005, quan li atorguen la beca de Fotografia i Periodisme de Gijón. Des de llavors, se li han concedit diverses beques i premis entre les quals destaquen la beca FotoPres de Fundació La Caixa, el premi Ani pixpalace de Visa Pour l’Image i el Joop Swart Masterclass de World Press Photo.\nEl seu treball s’ha exposat en espais d’art com Caixaforum, Espacio Fundación Telefónica, Palau Robert, Museu de Granollers, Fotohof Galerie i Landesgalerie Linz (Àustria), Fotografia Fòrum Frankfurt (Alemanya), Baku Museum of Modern Art (Azerbaijan), Thought Pyramid art Center (Nigèria) o Nafasi art Space (Tanzània) i també en festivals internacionals com PhotoEspaña (Espanya), Photo Beijing (Xina), Noorderlicht Photofestival (Països Baixos) o Fira Iberoamericana d’Art (Veneçuela).\nEn 2014 va ser inclosa en el Diccionari de Fotògrafs Espanyols del segle XIX al XXI. Durant PhotoEspaña 2016 va exposar Danube Revisited: The Inge Morath Truck Project a Fundación Telefónica, projecte que ha codirigit i que itinera per Europa.\nFa sis anys, Elisa Miralles va voler apropar-se a mirar un volcà seguint la llegenda del filòsof grec Empèdocles, el formulador dels quatre elements, però la impossibilitat d’arribar fins a l’Etna des del poble sicilià en què es trobava va determinar un gir de guió en el projecte que prossegueix des de llavors, i que al meu entendre no va girar tant. La història del poble es fundava en llegendes licàntropes, i Miralles va anar a la caça de l’home-llop, una cerca fotogràfica, especular, que l’ha portat a descobrir i reflectir la seva pròpia ferocitat com a dona en un univers elemental fet d’aigua, pell i foc.\nLa gola del llop, igual que els cràters dels volcans, simbolitzen l’entrada en el regne de les ombres. El llop és un animal perillós, infernal. La lloba, no obstant això, associada al mite fundacional romà, es vincula amb la fecunditat en el millor dels casos, amb la depredació sexual en uns altres (lupa, lat. Prostituta).\nEn el mateix any 2015, Lurdes Basolí iniciava un projecte tan fundacional com el de la mare-lloba de Roma. Podem dir que va aplicar la llei del mirall de Carl G. Jung per a reconèixer-se i projectar-se en els seus semblants, reflectint un univers estranyat, amazònic, on les dones que representa (amigues, germanes, desconegudes) són fragments de si mateixa, reflexos endevinatoris que no mostren la superfície de la imatge visible sinó que revelen tensions invisibles, relats latents. El projecte ofereix un autoretrat coral i silenciós que vibra especialment quan autora i alter ego posen juntes enfront del mirall. Emana una bellesa que commou per la seva certesa sense estridències. Una bellesa altra, de canonització impossible. Un refrany diu que el soroll no fa bé i el bé no fa soroll. Amb la bellesa, succeeix una mica el mateix.\nTot i que ja es coneixien, la Lurdes i l’Elisa van convergir en 2020 enfront de la inevitable pantalla (una nova forma de mirall sobre la qual reflexionar). Van compartir vivències, sincronies i processos creatius, retroalimentades i secundant-se com a autores i com a dones. Van descobrir que la fotografia no és reflex, ni especulació, ni visió privilegiada per a cap de les dues, sinó ferida sagnant, esquerda en erupció, mirall trencat, unes cendres de les quals emergeix un ésser encara informe, però amb poders que s’intueixen extraordinaris. La incorporació del dolor al procés creatiu, però també de la cura i la sanació possible gràcies a la mirada de l’altre, va ser una manera de vincular i col·lectivitzar l’autoria sense renunciar a ella.\nExposició comissariada per María Santoyo.


It keeps you running: 24 Cursa del Castell de Montesquiu (09/09/2012)\n24 Cursa del Castell de Montesquiu (09/09/2012)\nDesprés d'un estiu bastant parat a nivell de curses, encetem la temporada a Montesquiu. No havia fet mai aquesta cursa i decidim anar-hi amb en Josep.\nUna vegada allà ens trobem a en Fouzi - que fa la cursa i acaba 4t tot i no haver dormit - i en Mohamed (que es reserva per les competicions de pista). Tots dos havien vingut a l'institut i tenen unes molt bones qualitats per córrer.\nA les 9.30h comença la cursa. Després de travessar el poble una forta pujada ens porta cap el castell. A partir d'aquí el recorregut passa pel parc natural per camins sense asfaltar. Tot i que hi ha força pujades i baixades el paisatge és molt bonic...\nEl recorregut de la cursa és de 12km 200m que són sempre molt distrets...\nAmb el ritme que porto sembla que acabaré la cursa amb una hora i pocs minuts. De totes maneres la baixada final és molt pronunciada i per això els darrers dos quilòmetres són molt ràpids i arribo amb un temps de 59min 39seg (posició 60 de 176 acabats).\nA l'arribada ens espera un bon esmorzar, una xerrada amb diversos coneguts i tot seguit tornem a casa ben satisfets per la matinal\nPublicat per Classic Noir Movies a 19:22\n4a Ruta dels Molins de Calldetenes (16/09/2012)


El temps 28-02-2017 • Ràdio Capital de l'Empordà\nAvui una jornada amb força nuvolositat, ens creuarà un front de nord a sud que ens deixarà nuvolades ja des de primera hora i no descartem que al vespre ens puguin deixar alguna precipitació. Temperatures entre 15º de màxima i 5º de mínima.\nDimecres encara un dia amb força nuvolositat al matí que anirà marxant per donar pas a un dia amb predomini de sol. Dijous dia assolellat i augment de les temperatures.\nArticle anteriorAlbert Pla i Tortell Poltrona i un concert de joves promeses del jazz, en el festival Ítaca d’enguany\nArticle següentL’Ajuntament de Palamós tanca l’exercici 2016 amb un resultat positiu


Versos que trenen una vida | Diari de Tarragona\nVersos que trenen una vida\nLa poeta Núria Freixa presenta el seu recull ‘Filla de la boira’, el pròxim dimecres a la Llibreria Adserà de Tarragona.\n19/11/2021 14:50 | Actualizado a 20/11/2021 20:28\nLa poeta Núria Freixa, a La Móra, vora el mar Mediterrani, un paisatge important a la seva vida. Foto: cedida\n«És nuesa, el poema; bàlsam, evocació, fugida i arribada; un joc de malabars; uns punts suspensius rodolant pel pentagrama de l’escala; l’ànima, el cor i la ment jugant amb la paraula». D’aquesta manera expressa la poeta Núria Freixa què és la poesia per a ella, tot un món de sensacions amb les quals jugar a partir de les paraules. Filla de la boira (Editorial Neopàtria), amb il·lustracions de Carme Freixa i pròleg d’Araceli Bruch, és l’última de les seves obres, un poemari per a adults, que presentarà aquests dimecres 24 a la Llibreria Adserà (19 hores), amb la veu de les poetes Isabel Ortega, Vanessa Martí i Carme López. Un acte que clourà Patxi Marichalar amb un fermall musical.\nCom el títol del seu recull, Núria Freixa és manlleuenca, filla de la boira, un paisatge que va començar a combinar amb el mar tarragoní ara fa molts anys. Després d’embastar centenars de versos musicals i juganers per als més menuts, Filla de la boira és el primer pensat per a un públic adult. Poemes teixits durant tota una vida, que estaven esperant, pacients, el seu moment. És per això que la Núria descriu el poemari com els seus camps de blat de la Plana i els poemes, «com espigues que han anat sortint al llarg del temps».\nCamps de blat, il·lustració de Carme Freixa. Foto: cedida\nCom a garbes de blat, l’escriptora els ha aplegat en quatre parts, cadascuna ben diferenciada i introduïda per una il·lustració i una veu poètica. Així, la Josefa Contijoch dona pas a la primera, un cant a la llar, al poble i al temps d’abans. «Parlo de la mare, de quan anava a la fàbrica de filatura, del riu Ter, de casa meva i una mica també de Tarragona perquè a partir dels vint anys he viscut aquí». Entre els poemes, A tocar ferro i Un pi. «L’arbre que simbolitza la Mediterrània, que és una mica jo».\nDesprés de recuperar les primeres olors, les primeres sensacions, és temps d’amor i desamor, una de les essències de la creació poètica, que en aquest cas centra la segona part del poemari, presentada per la Felícia Fuster. Per a continuar en una tercera secció amb un vessant social, un espai reservat als desheretats de la Terra, «als refugiats sense refugi, als apàtrides», versos que arriben de la mà de la Maria Antònia Massanet. I finalment, el pas del temps, sempre transitant entre el present, l’abans i el després, amb la veu d’Isabel M. Ortega. Un temps que inexorablement també ha modulat els poemes de l’autora, cap a una maduresa, una «reflexió i profunditat».\nUna poesia que, en definitiva, per a la Núria és la unió d’allò que alberga l’ànima, el cor i la ment. Una fugida d’ella mateixa, cap a la infantesa, però també cap endavant i nuesa, «perquè et despulles, ensenyes l’ànima».


El Banc d'Espanya va suggerir a Bankia integrar-se amb Santander, BBVA o Caixabank\nL'exdirector del departament d'inspecció IV del Banc d'Espanya Pedro González ha revelat que l'organisme supervisor va suggerir a la cúpula del grup BFA-Bankia que busqués la manera de integrar-se amb grans entitats com Santander, BBVA o CaixaBank.\nTal com ha assenyalat en el judici per la sortida a borsa de Bankia en 2011 celebrat a l'Audiència Nacional a San Fernando de Henares -on ha estat interrogat com a testimoni aquest dilluns- el 29 de febrer de 2012 hi va haver una reunió entre la cúpula del grup i el Banc d'Espanya.\nEn concret, van acudir Rodrigo Rato, Francisco Verdú, Miguel Crespo i Ildefonso Sánchez Barcoj per part de BFA-Bankia i Miguel Ángel Fernández Ordóñez (governador), Javier Aríztegui (subgovernador) i Jerónimo Martínez Tello (exdirector general de Supervisió) per part del Banc d'Espanya.\nLa cúpula directiva va manifestar la seva intenció d'integrar a una altra entitat amb la finalitat de "demanar més ajudes" i acollir-se a "la combinació de negocis".\nINTEGRAR AMB ELS GRANS: SANTANDER, BBVA O CAIXA\nLlavors van parlar d'integrar Catalunya Caixa o NCG Banco, però des del Banc d'Espanya van considerar aquesta opció com "una fugida cap endavant sense cap ni peus".\n"Ells pensaven que era una opció i no comptaven amb un aspecte fonamental, que ho havíem de autoritzar nosaltres, i en aquestes condicions no la podíem autoritzar. Llavors, se'ls suggereix que busquin la manera de integrar-se amb els grans: Santander, BBVA o Caixa ", ha assenyalat González.\nAixí, pocs dies després (el 6 de març) Rato va sol·licitar tornar a reunir-se, aquesta vegada també amb Pedro González, José Antonio Casaus i José Antonio Gràcia, en una trobada en què es va traslladar el mateix: "en síntesi, que BFA no era viable, que havien de prendre una decisió millor per a l'estructura del grup i que Bankia havia d'estar gestionada com una empresa en crisi ", ha recordat González.


El Bus Aplequer – XLII Aplec dels Ports\nDel divendres 26 al diumenge 28 de juliol del 2019 tindrà lloc la 41a edició de l’Aplec dels Ports, que es realitzarà al municipi d’Herbers. Aquest any, com a novetat, l’organització establiràun servei mínim de transport públic per al divendres i dissabte d’Aplec, festa per excel·lència a la nostra comarca. Els motiu és donar un servei als joves de la comarca i evitar la necessitat d’agafar el cotxe sense estar en plenes condicions per a conduir. A més, aquest servei servirà d’impuls econòmic per als diferents establiments hotelers de la comarca, ja que facilitarà les comunicacions per carretera entre els diferents municipis.\nPer no fer excessivament llarg el trajecte, malauradament no es passarà per totes les poblacions dels Ports. Les localitats per on passarà l’autobús, per ordre de parada, seran les següents: Vilafranca, Cinctorres, Forcalli Morella (destí final Herbers).De tornada, les mateixes parades en ordre invers. Els quatre municipis esmentats col·laboraran econòmicament.\nVilafranca: Plaça d’en Blasc\nCinctorres: Restaurant Hotel Faixero\nMorella: Porta de Sant Miquel\n16:00h Vilafranca – 16:40h Cinctorres – 16:55h Forcall – 17:15h Morella – 17:45h Herbers – COMPRAR\n20:00h Vilafranca – 20:40h Cinctorres – 20:55h Forcall – 21:15h Morella – 21:45h Herbers – COMPRAR\n01:30h Herbers – 02:00h Morella – 02:20h Forcall – 02:35h Cinctorres – 03:15h Vilafranca – COMPRAR\n06:00h Herbers – 06:30h Morella – 06:50h Forcall – 07:05h Cinctorres – 07:45h Vilafranca – COMPRAR\nPer qualsevol dubte envieu un mail a aplecdelsports2019@gmail.com\nAssociació Aplec dels Ports\nHerbers, 4 de desembre de 2018\n-424dies -9hores 00minuts -24segons


Vídeo de la sessió “Klänge”, de Vassily Kandinsky | Cercle d'Economia\nVídeo de la sessió “Klänge”, de Vassily Kandinsky\nJuan Manuel Bonet i Josep Ramoneda\nJuan Manuel Bonet, crític i escriptor, se serveix del llibre Klänge, de Vassily Kandinsky, per, contextualitzant-lo, confeccionar un relat sobre els anys fonamentals de l’eclosió de l’art modern. Un relat en què apareixen Mallarmé i Breton i els surrealistes, Viena i Berlín, Zuric i Dadá, Apollinaire i Schönberg, Cendrars i Reverdy … Kandinsky crea l’obra fundacional de l’abstracció cap al 1910 i, fent-ho, abandona la figura per explorar el paisatge a partir de l’inconscient, de la visió interior. La pintura es basa, doncs, en una reflexió espiritual. I com demostra amb aquest llibre de poemes i pintures, és compatible amb l’escriptura i és deutora de la música: de la mateixa manera que Schönberg crea la música atonal, ell inventa l’abstracció. Així, en els poemes de Klänge, podem trobar referències incessants a la música (d’aquí el seu títol “Sons”), però també a colors, onomatopeies, caminants, turons, arbres, cases, tempestes, flors, núvols…, un compendi que té molt en comú amb la poesia cubista a l’ús, amb els poemes composats a la manera, gairebé, de natures mortes. Kandinsky, juntament amb Klee, busca representar ‘els petits mons’, amb el convenciment que “en un sol full, en una sola pàgina d’un llibre, hi pot cabre el món”.


Comunicat de l’Associació de Criadors de Brau de les Terres de l’Ebre\n13/05/2018 14/05/2018 Redacció\nAquesta Associació, creada pels ramaders de brau de les Terres de l’Ebre, neix amb l’objectiu d’impulsar productes derivats de la cria de brau en extensiu.\nHi ha tres tipus de productes: culturals, turístics i alimentaris.\nEn aquest primer període ens centrarem en els productes culturals, és a dir, posar de manifest el paper del bou com a garant de la reserva de la Biosfera. Les activitats a desenvolupar són:\n1.- Coordinar i impulsar els dos projectes de museificació sobre el món del brau aprovats al territori.\n2.- Continuar realitzant Taules Rodones per tal de fer la màxima divulgació dels beneficis que aporta la cria de brau a TTEE Reserva de la Biosfera.\n3.- Col.locar cartells d’ubicació de les ramaderies de brau del territori als pobles i ciutats de les TTEE on hi ha aquestes ramaderies.\n4.- Hem solicitat poder fer un curs de coaching per als ramaders de brau de TTEE per tal de poder desenvolupar aquesta iniciativa de la millor forma possible.\nEls arguments històrics i culturals que presentem són aquests:\n-Arran de la canalització de la marge dreta i esquerra del Delta, els bous es van introduir a les zones ermes per tal de desbrossar la malesa, menjant-se la boba i el senill, fent l’estopa dura, abonant la terra i marcant els ullals. (Període 1850-1920). És a dir que s’han associat al creixement econòmic del Delta de l’Ebre.\n-Posteriorment han esdevingut garants de les poques zones salvatges que han sobreviscut a l’acció de l’home com són la bassa de l’Encanyissada, una part important de la platja dels Eucaliptus i els ullals de Pancha a Amposta, els erms del Marquès de Chicharri a Sant Carles de la Ràpita o la bassa de les Olles a l’Ampolla entre altres. (Període 1920-1983). Fins a la implantació del Parc Natural del Delta de l’Ebre.\n-Els bous braus han contribuït a conservar espais naturals que avui dia estan declarats Parc Natural pel seu alt valor mediambiental als Ports de Beseit com són les Foies i les Rases a Alfara de Carles, les Eres d’Horta de Sant Joan, el barranc de Lloret a Roquetes i el Montsagre a Paüls entre altres.\n-Les ramaderies de brau del territori han tingut un paper molt important en la gestió d’aquests espais naturals d’important valor mediambiental.\n-Havent parlat amb gestors culturals del territori s’ha acordat impulsar diversos projectes de museificació per donar rellevància a aquest paper dels braus de les Terres de l’Ebre com a gestors del paisatge que ens envolta, aportant també estudis dels beneficis directes de la pastura d’aquests animals a l’ecosistema.\n-El 2013 les Terres de l’Ebre van ser declarades Reserva de la Biosfera per la UNESCO.\n-Segons els directors d’organismes públics vinculats a la Camarga Reserva de la Biosfera des de 1975, ser Reserva de la Biosfera comporta uns drets i també uns deures i un dels deures més importants és poder demostrar la interacció entre l’home i la terra d’una forma sostenible. El màxim exponent d’aquesta interacció a nivell agrícola és l’agricultura ecològica i, el màxim exponent a nivell ramader és la ramaderia en extensiu, en especial la de brau per ser la més nombrosa i la que ha jugat un paper més important en la conservació d’espais naturals, i ha ajudat a transformar les terres ermes en terres de conreu.\n-De les 10 ramaderies de brau que hi ha a dia d’avui a Catalunya 9 estan ubicades a les Terres de l’Ebre Reserva de la Biosfera degut al fort arrelament dels braus al territori.\n-Els bous i les festes amb bous estan incloses dintre de l’Inventari del Patrimoni Cultural Inmaterial de les Terres de l’Ebre.\n-Que hi hagi vaques braves pasturant de forma extensiva aporta biodiversitat tant de flora com de fauna als diferents ecosistemes de clima mediterrani. Un exemple clar és el cas del bitó Botaurus Stellaris. Que necessita dels passadissos que obren els bous a la boba per poder nidificar.\n← Serafín Marín, silenciat en el primer compromís de la temporada\nLa Generalitat esterilizará los toros de la Illa dels Bous →


Albet i noya E-cobike!\nDes de48 €\nGaudeix del paisatge i l’entorn del nostre celler\nDescobreix els entorns d’Albet i Noya en bici elèctrica, seguint els camins de terra entre les vinyes i sense esforç.\nIniciareu la ruta des de la seu de BikeEmotions (estació de tren de lavern-Subirats), on us informaran de les possibles rutes a seguir i del funcionament de les e- bikes. Un cop al celler us donarem la benvinguda amb un copa d'escumós ben fresquet i començarem la visita per les vinyes més pròximes a casa nostra tot repassant, present, passat i futur del conreu ecològic i tastant el fruit del nostre esforç in situ.\nAl finalitzar la visita, retornareu les bicicletes al punt d'inici.\nEscull data i et confirmarem disponibilitat i hora d'inici.\nInici i final ruta: seu BikEmotions- estació RENFE Lavern-Subirats. Possibilitat d'arribar amb tren o amb cotxe propi. Fàcil estacionament\nIndicacions de la ruta a través del mòbil - google maps\nDurada de tota l'activitat màxim de 4 hores.\nCan Vendrell de la Codina, s/n\nIndispensable reserva prèvia.\nActivitat subjecta a disponibilitat d'agenda del celler.\nMascareta obligatoria en tots els espais interiors.\nRespecteu la distància de seguretat sanitària i els aforaments indicats en cada espai.\nFacilitem gel hidroalcohòlic en tot moment.\nDesinfeccions recurrents en tots els espais i materials utilitzats.\nEl preu indicat és per un min de 4 persones. Consultar per grups més grans.\nPreu indicat per adults, majors de 18 anys. Per menors i nens petits, consultar preus i opcions.\nEn cas de cancel.lació, oferirem fleixibilitat per fer un canvi de data. No es retornarant els diners.\nRegala aquesta activitat per 96€\nXec regal vàlid per a 2 persones\nLa validesa del xec regal és d'1 any des del dia de la compra.


L'espai de firetes de la Fira tindrà uns horaris especials per al públic autista - Revista Cambrils\nDurant dues franges horàries s’apagarà la música i les llums de les atraccions per tal que els infants amb aquest trastorn gaudeixin de la fira\nPublicat el Divendres, 6 de maig de 2022 11:00h\nImatge d'arxiu de l'espai d'atraccions de la Fira | Cedida\nL’espai de firetes i atraccions de la Fira de Cambrils tindrà uns horaris especials per al gaudi del públic autista. Per primera vegada, i gràcies a la col·laboració amb el Gremi Industrial de Firaires de Catalunya, en les franges horàries d’11 a 12 hores i de 16 a 17 hores, s’apagarà la música del recinte i també les llums, per tal que els infants amb Trastorn d’Espectre Autista puguin gaudir de la fira amb normalitat.\nEl regidor de Promoció Econòmica de l’Ajuntament de Cambrils, Juan Carlos Romera, ha explicat que es tracta d’un dels espais més concorreguts de la Fira Multisectorial i que per això han cregut necessari adaptar-lo a tots els infants, "de manera que absolutament tots els nens i nenes que arribin a Cambrils puguin gaudir en les mateixes condicions de l’esdeveniment".\nL’espai de firetes obrirà de dijous a dilluns\nUna altra de les novetats d’aquest any és l’ampliació de l’obertura de l’espai de firetes, de dijous a dilluns. El recinte principal de la Fira Multisectorial tindrà un horari d’obertura de divendres, 3 de juny, fins diumenge, 5 de juny, però les firetes arrencaran motors el dijous a partir de les 17 hores i estaran en funcionament fins dilluns, 6 de juny. A més, s’aplicarà una promoció de 2x1 per a totes les persones que vulguin gaudir de les firetes durant la inauguració.\nPer altra banda, el dijous durant la inauguració també es donaran a conèixer les persones guanyadores del concurs ‘Protagonistes per un dia!’. Quatre persones d’entre 3 i 16 anys podran pujar a les firetes que desitgin tants cops com vulguin. Cal recordar que, per poder guanyar el premi, caldrà fer una compra mínima de 10 euros en algun comerç de Cambrils, adherit a la campanya, i dipositar la butlleta en alguna de les urnes repartides pel municipi. Els guanyadors o guanyadores es coneixeran el dijous 2 de juny en un sorteig que es realitzarà dins de la mateix recinte firal.


Curs per cadells, t'ajudem! Bewoof - Educació Canina\n(2 a 5 mesos)\nA Bewoof hem creat un curs per cadells on resoldreu tots els dubtes i aprendreu les bases de l’educació canina. Amb la finalitat de garantir una bona convivència i un aprenentatge enfocat a prevenir problemes de conducta en l’etapa adulta.\nAcollir un cadell és una decisió molt important que, sovint, sol generar dubtes: com l’ensenyo a quedar-se sol?, es fa pipi per tota la casa!, el puc treure a passejar o és molt aviat?,mossega tots els mobles!, i un llarg etcetera.\nCompartir el dia a dia amb un gos és una etapa que marcarà la vostra vida i, per descomptat, la del cadell!\nNo saps per on començar? Vols prevenir problemes de conducta? Tens ganes de passar-t’ho bé preparan’t-lo per l’etapa adulta? Nosaltres t’acompanyarem en aquesta etapa.\nConducta higiènica, quedar-se sol a casa, socialització amb persones i altres animals, habituació a les manipulacions, inhibició de les mossegades, estructuració dels jocs, rutines, passejos i molt més!\nAdaptem el cursos a cada familia i cadell, no hi ha cap curs per cadells igual!


Visita les bodegues d'Empordàlia a l'Empordà amb degustacions incloses - Pau | Activitats i Esports d'Aventura a Costa Brava - Empordà - Turisme Rural a Costa Brava - Empordà\nA Empordàlia t’oferim tot l’any l’opció de visitar la cooperativa de Pau on podràs veure el Trull antic d’oli i l’actual, així com el nostre celler. A més et proposem una degustació de tres vins, l’Oli de Pau i tastets de l’Empordà a Taula”.\nDe dilluns a dissabte de 09.00h a 18.00h. Diumenges: 09.00h a 14.00h\nDisponibilitat tot l’any menys el 25 de desembre, 01 de gener i dilluns de Carnaval.\n1) Visita al trull i al celler a Pau.\n2) Degustació de 3 vins , Oli de Pau i dues tapes de productes de "l’Empordà a Taula” (habitualment és anxova o foie; boqueró o embotit com la llonganissa. Tot amb pa amb tomàquet)\nDisponibilitat tot l'any menys el 25 de desembre, 01 de gener i dilluns de Carnaval\nFa més de 40 anys que a Empordàlia elaborem vins i olis de qualitat, procedents de collites pròpies a la zona de l'Alt i Baix Empordà. Al llarg d'aquests anys s'ha procurat que els mètodes evolucionessin, mitjançant tecnologies d'última generació, per donar la qualitat actual als productes. Tant les nostres vinyes com les oliveres es cultiven des de sempre sota la influència de la tramuntana, aclimatats a aquesta castigada orografia de sòl rocallós i pissarrós, transformat pel treball agrícola, el vent, la pluja, el sol i la sequera.\nActualment cultivem 350 hectàrees de vinya i més de 500 d'olivera, i ens dediquem a l'elaboració i comercialització de vi i oli d'oliva extra verge. La Cooperativa es va fundar l'any 1961, però no va començar a comercialitzar producte acabat fins a 1988. Les marques que tenim al mercat, sota la denominació d'origen Empordà - Costa Brava, són: Vinya Verdera i Sinols (en vins) i l'Oli de Pau (oli). Les dues marques de vins inclouen negre, rosat, blanc, moscatell i garnatxa.\nSent en l'actualitat una cooperativa amb 250 socis de les comarques de l'Alt i Baix Empordà, Empordàlia neix l'any 2005 per la fusió de la cooperativa de Pau i Roses i la de Vilajuïga (l'any 1986 ja es van fusionar la cooperativa Agrícola de Pau fundada l'any 1961 i la Cooperativa 'el Celler de Roses' creada el 1954).\nDesitgem que gaudeixin amb els aromes i els sabors d'aquests excel·lents productes.\nIntrodueix la direcció de casa, i et mostrarem la millor ruta per arribar a Empordàlia\nA Empordàlia t’oferim tot l’any l’opció de visitar la cooperativa de Pau on podràs veure el Trull antic d’oli i l’actual, així com el nostre celler. A més et proposem una degustació de tres vins, l’Oli de Pau i tastets de l’Empordà a Taula”. I en acabar, t'oferim un dinar amb productes de l'Empordà, a Vilajuïga.\n3) Menú dinar: Amanida de tomàquet amb ceba; Tapa de rissotto de ceps o bé de fideuà;Plat d’anxoves de l’Escala; Escalivada;-Assortit d’Embotits;Pa amb tomàquet; Pa sense tomàquet; Vi Blanc o Vi negre; Aigua, cafè i postres.\nExcursió Ecokayak: de Llançà al Cap de Creus\nAquesta excursió en caiacs de mar dobles és una sortida de mig dia que ens portarà a navegar fins arribar a una les cales paradisíaques ...\nVine a descobrir els paisatges més sorprenents del Cap de Creus, amb una bicicleta elèctrica. T'incloem el lloguer de la bicicleta elèctrica durant mig dia ...


L'Ajuntament subvencionarà fins al 50 per cent de la rehabilitació de façanes a Entença | ARA Multimèdia\nEs podrà demanar fins a 4.000 euros per a rehabilitar una façana. El consistori ha reservat 44.000 euros en el pressupost del 2019 per aquestes ajudes.\nLa Junta de Govern de l'Ajuntament d'Alcoi ha aprovat les subvencions en règim de concurrència competitiva per a rehabilitar façanes, amb importants novetats. Per primera, es multiplica per tres la inversió, dels 15.000 euros d'anteriors ordres, als 44.000 euros reservats en els pressupostos del 2019. Però a més es podrà subvencionar fins al 50 per cent de l'obra, o fins als 4.000 euros, quan fins ara es cobria el 20 per cent o 2.500 euros.\nPoden accedir a les subvencions els edificis catalogats d'Alcoi, però també qualsevol edifici que tinga façana en el carrer Entença, sense cap altre requisit d'antiguitat o catalogació. És altra de les novetats, per tal d'afavorir "la rehabilitació privada dels edificis d'un carrer, amb més de 500 metres de llargada, que ha rebut una inversió de dos milions d'euros, cofinançada amb fons Feder de la Unió Europea, per a canviar la seua fisonomia".


Associació Catalana Per a la Integració del Cec: Programació audiodescripció d'aquesta setmana\nProgramació audiodescripció d'aquesta setmana\nTV3, divendres 17 de juny, a les 22.10\nEN EL PUNT DE MIRA (Vantage point)\nEl president dels Estats Units viatja a Salamanca per fer una conferència. Durant l'acte, algú intenta atemptar contra la seva vida. En aquell moment, hi ha vuit persones. Vuit punts de vista, cadascun amb un relat diferent dels fets. Què ha passat, realment?\nGuió: Barry Levy\nIntèrprets: Dennis Quaid, Matthew Fox, William Hurt, Forest Whitaker, Sigourney Weaver, Eduardo Noriega\nTV3, diumenge 19 de juny, 16.20\nProducció: First Light Productions, IMF, Intermedia Films, National Geographic Society, New Regency Pictures i Palomar Pictures, 2002 (Estats Units, Alemanya, Gran Bretanya i Canadà)\nGuió: Christopher Kyle, basat en un argument de Louis Nowra\nFotografia: Jeff Cronenweth (color)\nIntèrprets: Harrison Ford (Alexei Vostikov), Liam Neeson (Mikhail Polenin), Joss Ackland (Marshal Zelentsov), Peter Sarsgaard (Vadim Radtchinko), Christian Camargo (Pavel), Ravil Isyanov (Suslov)\nEl capità de submarí Mikhail Polenin és apreciat i respectat pels seus homes i és el que té més experiència de l'exèrcit soviètic. Però tot i així és rellevat del seu càrrec, comandar el submarí K-19, que està a punt de fer el viatge inaugural.\npublicat per acic a les 7:42 p. m.\nProgramació amb audiodescripció setmana 30/05/2011\nCOnvocatòria de premsa 22m. Protesta: les persones...\nRoda de premsa sobre el pas enrere en la garantia ...


lectures de la missa del diumenge III de durant l'any 22 gener 2017\n. DIUMENGE III DE DURANT L’ANY\nEn temps passat, el Senyor humilià el país de Zabuló i de Neftalí, però a la fi dels temps enaltirà el camí del Mar, l’altra banda del Jordà, Galilea dels pagans. El poble que avançava a les fosques ha vist una gran llum, una llum resplendeix per als qui vivien al país tenebrós.\nEls heu omplert de goig, d’una alegria immensa; s’alegren davant vostre com la gent a la sega, com fan festa els vencedors quan reparteixen el botí. Heu trossejat el jou que li pesava, la barra que duia a l’espatlla i l’agulló del qui l’arriava; tot ho heu trossejat com al dia de Madian.\n[Tot vorejant el llac de Galilea, veié dos germans, Simó, l’anomenat Pere, i Andreu. Estaven tirant el filat a l’aigua, perquè eren pescadors, i els digué: «Veniu amb mi, i us faré pescadors d’homes.» Immediatament abandonaren les xarxes i se n’anaren amb ell. Més enllà veié altres dos germans, Jaume i Joan, fills de Zebedeu. Eren a la barca amb el seu pare, repassant les xarxes, i Jesús els cridà. Ells abandonaren immediatament la barca i el pare, i se n’anaren amb ell.\n"Que no hi hagi divisions entre vosaltres"\nTriple oracle de salvació amb triple motivació nadalenca formen la profecia messiànica d’Is 8,23-9,6: Déu «enaltirà»; el poble ha vist una gran «llum»; els heu omplert d’«alegria».\nPerquè heu trossejat el «jou» i les «botes dels soldats»: però sobretot perquè ens ha nascut un noi, ens ha estat donat un fill (Is 9,5).\nLa perspectiva universal marca l’oracle: El Senyor enaltirà la Galilea dels pagans.\nDavant les divisions en la comunitat mostra Pau postura crítica. Pel nom de Jesucrist, amb autoritat, us demano que no hi hagi divisions: buscant la unitat, que no es pot confondre amb la uniformitat ni amb la unicitat.\nJo sóc de Pau, Jo, d’Apol·ló, Jo, de Quefes: les faccions dins la Comunitat tenen la pretensió de pertinença a un «líder» que de fet suplanta el rol de Crist, únic Cap de la seva Església.\nAcomplint la profecia d’Is, Jesús se’n tornà a Galilea, a Cafar-Naüm, a la regió de Zabuló.\nDos components essencials hi ha a l’Evangeli: crida a la conversió i vocació dels deixebles.\n• Ja el Baptista, ara empresonat, predicava: Convertiu-vos que el Regne del cel és a prop (Mt 3,2). Mt destaca la continuïtat entre la predicació de Joan i la de Jesús; Mc 1,15b, dient «Convertiu-vos i creieu en la Bona Nova», subratlla la novetat de l’acollida de la Bona Nova com a motiu per a la conversió.\n• La crida de Jesús als seus deixebles és un fet fonamental a la Tradició evangèlica. Jesús veié dos germans i els digué «Veniu amb mi i us faré pescadors d’homes». La visió de Mt (i la de Mc) és teològica notant la iniciativa total de Jesús. La de Jn 1,35s és pedagògica en marcar el paper dels testimonis i la de Lc 5,1s apunta la condició d’oients dels ara cridats.\nLa crida vocacional té acompliment quan ells abandonaren les xarxes i se n’anaren amb ell.


NUESA LITERÀRIA: Un problema tècnic important amb el blog. Algú em pot ajudar?\nHola Jeremies, a mi em passava el mateix amb entrades del teu bloc cap al meu. Em sembla que vaig trobar com desactivar-ho. Buscaré l'opció de configuració i t'ho explicaré per correu electrònic.


← Debat sobre l’orientació política general 2005 (2)\nPara pactar se debe antes escuchar →\nSón molts els temes que estan essent objecte de oberta discussió. Però ens ha sorprès bastant una polèmica segons la qual la proposta de nou Estatut trencaria la caixa única de la Seguretat Social. Per això, la presidenta del Grup Parlamentari Socialista, Manuela de Madre, em demana que inclogui cinc documents que deixen clar que: 1. El projecte d’Estatut no pretén trencar la “caixa única”, cosa que ni la Constitució permet, ni els socialistes desitgem. 2. En el projecte d’Estatut es fa referència únicament a la gestió, és a dir a la organització i prestació de serveis de la Seguretat Social a Catalunya. 3. El projecte d’Estatut no afegeix res de nou a l’Estatut vigent en matèria de Seguretat Social, només especifica amb més precisió les competències autonòmiques previstes ja a l’Estatut vigent. 4. A Espanya hi ha 5 CCAA (Andalusia, Canàries, Catalunya, Euskadi, Navarra i València), que en els seus Estatuts preveuen la gestió de la Seguretat Social des de les administracions autonòmiques. No és únicament el País Basc, com han semblat entendre alguns. 5. La gestió de la Seguretat Social des de Generalitat sols pretén donar un servei més àgil i eficient als treballadors, tal com destaca la UGT de Catalunya en el seu informe sobre el projecte d’Estatut. 6. Els sindicats majoritaris de Catalunya, UGT i CC.OO., han expressat públicament el seu recolzament a la gestió de la Seguretat Social per part de l’administració catalana.\nIT4ALL – Red de Autoridades Locales para la Sociedad de la Información, promotora d’aquest esdeveniment, és una Xarxa d’Autoritats Locals d’abast mundial, que té com a missió principal aconseguir i definir una posició comú de les Autoritats Locals de tot el món respecte a la Cimera Mundial sobre la Societat de la Informació (que s’està desenvolupant en dues fases: la primera va tenir lloc al desembre de 2003, a Ginebra, i, la segona, se celebrarà del 16 al 18 de novembre de 2005, a Tunísia).\nPosted on diumenge 23 Octubre 2005, in Estatut, Intervencions públiques, Maragall, Política. Bookmark the permalink.\tComentaris tancats a Cap distracció en defensa de l’Estatut.


Continua la bona ratxa de les noies! Aquesta nit obre portes un nou local d'ambient pensat per a elles i els seus amics. La idea es que no deixi de sonar música dels anys 70, 80 i 90, nous èxits i 'house'. Vaja, una mica de tot. Avui us convidaran a una copa.


La SGAE concedeix la medalla d'or al prestigiós estudiós barceloní Martí de Riquer, una de les màximes figures mundials en l'estudi de l'obra de Miguel de Cervantes. Es tracta de la distinció més important que atorga la Societat General d'Autors i Editors, i que han obtingut personalitats com Frederic Mompou, Plácido Domingo o Antonio Gades. Martí de Riquer, de 90 anys, ha dedicat gran part de la seva trajectòria professional a l'estudi d'"El Quixot", que aquest any celebra el quart centenari.\n14/01/2005 - 00.00 Actualitzat 14/01/2005 - 19.06\nEl consell de direcció de la Societat General d'Autors i Editors ha decidit concedir la medalla d'or al filòleg barceloní Martí de Riquer, una de les màximes figures mundials en l'estudi de l'obra de Miguel de Cervantes, ha informat la SGAE. El lliurament de la medalla es farà efectiu el pròxim 31 de gener, a Barcelona, en la II Nit dels Autors, que se celebrarà al Museu Nacional d'Art de Catalunya i a la qual assistiran representants de les institucions polítiques, socials, culturals i periodístiques de la societat catalana. Amb aquesta resolució, la SGAE vol ratificar el seu compromís amb els actes que es desenvoluparan durant el 2005 per commemorar el quart centenari de la publicació d'"El Quixot". Martí de Riquer, comte de Casa Dávalos, és membre de la Real Academia Española de la Lengua i va ser guardonat amb el Premi Príncep d'Astúries de les ciències socials el 1997. A més a més d'autor de nombroses obres, Martí de Riquer és especialista en temes medievals en les literatures castellana i catalana i ha dedicat gran part de la seva trajectòria professional a l'estudi d'"El Quixot".


PASTIS DE XOCOLATA ( sense gluten)\nUs deixo una recepta ràpida per esmorzar de forma sana. Pels qui no poden menjar gluten, és ideal.\nIngredients ( per un motlle petit, uns 16cm):\n- 45 gr d'oli d'oliva\n- 70 gr d'ametlla molta\n- 50 gr de farina d'avena\n- 70 gr de xocolata fossa\n- 2 cullerades de sucre morè i un cullerada sopera d'estevia liquida.\n- un raig de vainilla\nSeparar els rovells d'ou i les clares. Muntar quasi a punt de neu les clares i reservar.\nBarrejar els rovells amb el sucre, l'estevia i l'oli. Afegir la xocolata fossa amb una mica de llet. Seguidament afegir l'ametlla i la farina amb el llevat tamissat. Afegir el raig de vainilla.\nPer últim incorporar les clares suaument.\nFer al forn durant 25-30 minuts a 180ºC, fins que l'escuradents surti net.\nPublicat per naina a 18:19 Cap comentari:\nEs tracta d'una recepta resultona i fàcil, sempre que es compri la massa feta evidentment.\n- tonyina ( amb oli o a l'aigua)\n- Pasta de empanada comprada\nLa clau serà fer un bon sofregit amb els pebrots i la ceba ( la quantitat és a ull, en funció de la grandària de la empanada). Un cop sofregit bé, afegir el tomàquet triturat i deixar reduir. Salpebrar. Afegir una mica de sucre per treure l'acidesa del tomàquet.\nPer últim afegir 2-3 llaunes de tonyina ben escorregut.\nPosar una làmina de la pasta de empanada a la bandeja. Repartir la barreja per sobre deixant 1'5 cm de marge aproximadament. Posar l'altre làmina per sobre i tancar els marges.\nPintar-ho amb un ou.\nEnfornar durant 20 minuts a 180ºC, fins que ho veieu daurat. Deixar refredar.\nPublicat per naina a 18:15 Cap comentari:\nBARRETES DE CEREALS CASSOLANES: d'avena i plàtan\nS'ha de anar molt en compte amb les barretes de cereals comercials, ja que ens ho venen com algo sa però conté molta quantitat de sucre. Aquesta recepta és l'alternativa ideal, saludable i sense sucres afegits. He utilitzat el plàtan per lligar tots els elements sòlids, no porta ous ni llet.\nIngredients ( per 6 barretes):\n- una tassa d'avena\n- 1/4 de tassa de dàtils\n- 1/4 de tassa d'avellanes ( o el que preferiu)\nPicar els dàtils, les avellanes i el plàtan. Seguidament afegir l'avena, la sal, la canyella i la vainilla.\nBarrejar per obtenir una mescla homogènia.\nEn una safata estendre la mescla amb un gruix de 1cm aproximadament. Espolvorejar amb canyella i pintar-ho amb una mica d'oli per sobre.\nAmb el forn precalentat a 180º, fer al forn durant 20-30 minuts fins que veieu que estigui daurat.\nDeixar refredar i tallar-lo a trossos. Guardar en un recipient hermètic.\nPublicat per naina a 18:11 Cap comentari:\nUna altre recepta dolça, saludable, per esmorzar els matins. Habitualment el diumenge faig el que serà l'esmorzar dels següents dies de la setmana. Aquesta setmana toca aquest.\n- 4 cullerades de farina d'avena\n- 4 cullerades de flocs d'avena\n- 4 cullerades d'ametlla molta\n- 1 ou + 2 clares\n- 100 ml de llet desnatada\n- 1/2 sobre de llevat químic ( uns 7 gr)\n- 1 cullerada sopera de cacao sense sucres\n- 1 cullerada de sucre morè + 1 cullerada sopera d'estevia líquida\n- mig plàtan\nEn un bol, separar les clares i batre a punt de neu. Reservar.\nBarrejar tots els ingredients sòlids, afegir la llet, el rovell d'ou, l'estevia i la vainilla. Barrejar bé. Incorporar-hi les clares d'ou.\nSeparar la mescla en dos parts iguals. En una afegir la cullerada de cacao i el plàtan triturat.\nAbocar la mescla en un bol, alternant les dos mases perquè quedi l'aspecte "marmolat" del pastís.\nFer al forn a 180º durant 30 minuts. Fer la prova de l'escuradents.\nBo i saludable! Què més es pot demanar!\nPublicat per naina a 20:48 Cap comentari:\nQue no us confongui el títol del plat, no es tracta d'un plat complicat..al contrari. No us enganyo si us dic que en 10 minuts teniu preparat un plat de bacallà de gust delicat i suau. El més important és escollir un bon bacallà. Jo el compro congelat i desalat.\nIngredients ( per dos persones):\n- 1 llom de bacallà, desalat\n- el suc de mitja taronja\n- la mateixa quantitat de caldo de peix\nEn una olla calentar aigua sense que bulli. Quan estigui calenta, posar-hi el bacallà tallat en porcions i deixar-ho coure durant 8 minuts. És important que no arribi a bullir mai l'aigua. Un cop fet, deixar escorrer.\nPer fer la salsa: barrejar el suc de taronja amb el caldo de peix, les ametlles i les panses. Afegir la cullerada de maizena i calentar al foc fins que la salsa espessi un mica. Salpebrar al gust. Afegir un rajolí de salsa de soja. Tasteu la salsa per valorar si fa falta una mica de dolçor ( afegir una mica de mel o sucre) o falta sal.\nCom veieu, vaig acompanyar el bacallà amb mongeta tendre i cuscus. Llestos, a disfrutar!!\nPublicat per naina a 17:49 1 comentari:\nFa temps que aquesta recepta és una habitual dels esmorzars a casa. La utilitzo bastant quan tinc ganes de menjar alguna cosa bona i saludable pel mati, però alhora que sigui ràpida de fer. Us animo a provar-la.\n- 1 ou o dos clares\n- 4 cullerades grans d'avena\n- 1 o 2 cullerades grans de cacao pur 0% sucres\n- 3 cullerades grans de llet desnatada\n- 1 raig de vainilla líquida\n- estevia líquida al gust ( jo tiro un raig a ull)\n- 1 culleradeta de postre de llevat químic\n- nous per decorar\nAmb el minipimer triturar tots els ingredients junts. Abocar-ho en un estoig lekue ( és molt pràctic perquè no s'enganxa). Posar-ho al microones durant 6 minuts. Depen del microones pot tardar una mica més.\nDeixar refredar una mica, es pot menjar fred o tebi.\nPublicat per naina a 9:50 1 comentari:\nTORTITAS DE PLÀTAN. Esmorzar saludable\nUna altra recepta de tortitas, és que són tan versàtils. Canviant un sol ingredient, obtens un esmorzar diferent! No es pot començar millor el dia!\n- 4 clares d'ou ( uns 120gr)\n- 4 cullerades d'avena\n- Un raig d'estevia\n- 1 mica de llevat ( perquè quedi més esponjós)\n- 1 cullerada de cacao pur 0%.\n- 2 cullerades de iogurt desnatat\nBarrejar tots els ingredients en un turmix. Posar un raig d'oli en una paella, escampar-lo i deixar escalfar una mica la paella. Abocar una part de la mescla a la paella ( foc baix-mig) i deixar fer uns minuts fins que comencin a sortir bombolles per la part superior. Donar la volta i fer un minut més.\nPel topping: barrejar tots els ingredients. Obtindreu una salsa de xocolata boníssima i sana!\nAmb aquesta quantitat, surten 4 tortites en total.\nPublicat per naina a 10:06 Cap comentari:\nNo sabia quin nom posar a aquest pastís, el resultat és un entremig d'una coca molt esponjosa i un pastís de formatge molt suau. No sé com explicar-ho millor! Però s'ha de provar! És molt lleuger de menjar i, a més a més, saludable! Poc sucre, baix en greixos i amb farina d'avena. Què més es pot demanar!?\n- 6 cullerades soperes d'avena ( avena molta amb turmix)\n- 2 cullerades soperes de sucre morè\n- 1 raig d'estevia líquida\n- 2 iogurts desnatats\n- 1 cullerada de postre de llevat\n- Precalentar el forn a 180ºC\n- Separar els rovells i reservar. Batre a punt de neu les clares i reservar.\n- Batre els rovells amb el sucre fins que blanquegi. Afegir els iogurts, la canyella i l'estevia líquida.\n- Seguidament afegir la farina d'avena amb el llevat. Jo vaig tamisar-ho.\n- Afegir una poma tallada a trossets ben petits. L'altre poma la reservem per decorar.\n- Incorporar les clares amb compte.\n- Abocar la mescla en un bol. Decorar per sobre amb la poma tallada ben fina. Per sobre hi he posat una mica de sucre morè i canyella amb un trossets ben petits de mantega.\n- Fer al forn durant 30 minuts a 180ºC. Fer la prova de l'escuradents. Deixar refredar i degustar!\nPublicat per naina a 14:49 1 comentari:\nJa tocava una recepta salada oi? Aquest plat és, si és té el fumet fet o comprat, ben fàcil. El resultat m'ha agradat molt, ja que el bacallà hi queda molt bé. Sense més preàmbuls, deixo la recepta.\nIngredients ( per 4 persones):\n- 200 gr de fideus\n- 1 llom de bacallà\n- mitja llesca de pa torrat i 6 ametlles.\nA casa no ens agrada l'all, pel que jo no en poso. A la picada hi podeu afegir el que més us agradi: all, julivert..etc.\nTallar les verdures ben petites. En una paella amb oli sofregir primer la ceba, i després afegir la resta de verdures. Un cop estiguin ben fetes, reservar en un plat.\nEn la mateixa paella amb oli ben calent, sofregir una mica el bacallà tallat a daus no massa petits. Quan estigui una mica daurat, afegir els fideus i rossejar-los. Seguidament abocar les verdures i el fumet de peix calent.\nDeixar fer xup-xup uns 10 minuts a foc suau. El fumet s'anirà evaporant mentre la pasta es va fent. Si us falta caldo, afegir-ne una mica més o afegir aigua ( és important que estigui calent per no tallar la cocció). Quan faltin 2-3 minuts per acabar, afegir la picada. En aquest punt cal provar la sal i corregir segons el vostre gust. A casa ens agraden les espècies, pel que a últim moment vaig afegir una barreja d'espècies orientals que li ha donat un toc diferent. A gust de cadascú!\nDeixar reposar 1-2 minuts i servir!\nPublicat per naina a 10:03 Cap comentari:\nEtiquetes de comentaris: Pasta, Peix, segons\nTORTITA DE PLÀTAN I XOCOLATA. Esmorzar saludable\nSeguint amb la idea d'esmorzars saludables, us deixo aquesta recepta. Es tracta d'una tortita sense sucre ni greixos i fet amb farina d'avena. A més, és rapíssim de preparar. En resum, acompanyat d'una mica de iogurt o en aquest cas " queso fresco batido" ( ho sento, però no sé com traduir-ho) és un esmorzar complet, ideal per aquells dies que volem menjar algo diferent i bo.\nIngredients: ( per una tortita)\n- 1 clara d'ou ( 30 gr aproximadament)\n- 2 cullerades soperes d'avena\n- mig platan\n- 1 cullera de postres de cacao 0% greixos (jo uso el de marca Valor). No és imprescindible, tot i que personalment la combinació de cacao i plàtan m'encanta.\n- 1 raig de vainilla liquida ( opcional)\n- 1 raig d'estevia líquida ( o el que utilitzeu)\nTriturar amb el turmix tots els ingredients fins que quedi una pasta.\nEscalfar una paella amb una mica d'oli. Abocar la mescla a la paella amb un foc mig-lent.No poseu el foc molt alt perquè es cremarà de sota. El què interessa és que es vagi fent a poc a poc. Quan surtin bombolles per la part superior de la massa, es pot donar la volta amb ajuda d'una espàtula. Es deixa fer un minut més i ja es pot servir.\nEs pot acompanyar de iogurt, fruita, fruits secs..etc! Per una persona, correspondria a 2 tortites per esmorzar. Només cal que dobleu les quantitats d'ou, avena i plàtan.\nPublicat per naina a 9:52 Cap comentari:\nPublicat per naina a 12:20 Cap comentari:\nAquest cap de setmana he cuinat vàries coses noves, ja ho veieu. Us deixo un pastis que vaig fer per celebrar un aniversari. Si us agraden els pastissos de formatge i les coca de poma, aquest pastis un encantarà! Les fotos no són massa bones perquè si em descuido quasi no queda pastis per fer les fotos!\n- 60 gr de sucre morè\n- 1 cullerada de vainilla líquida\nPrecalentar el forn. Posar la massa en el motlle i fer-la el forn durant 15 minuts. Mentrestant preparar la crema de formatge. Mesclar el mató, el iogurt, el sucre i la vainilla. Remenar bé.\nAbocar la mescla sobre la massa.\nPelar i tallar les pomes. Col·locar-les sobre la crema de formatge. Decorar amb les panses i les ametlles. Espolvorejar amb una mica de sucre i canyella en pols al gust.\nFornejar a 200ºC durant 15 minuts i després durant 40 minuts a 180ºC. Deixar refredar i guardar a la nevera fins al moment de servir.\nPublicat per naina a 19:53 1 comentari:\nLASANYA DE CARBASSA I RICOTTA\nEls dies passen volant..i d'aquí una setmana serà la castanyada. A les botigues ja es veuen castanyes i carbasses. Al hort ens han crescut varies carbasses i per donar-ne sortida he fet aquesta lasanya que vaig veure fer al Karlos Arguiñano. M'ha agradat molt el resultat. La carbassa és una verdura que no agrada a tothom però feta d'aquesta manera no es nota el gust i és fàcil de menjar.\nIngredients ( per 4 persones aprox):\n- 6-8 plaques de lasanya\n- Salsa de tomàquet ( jo la faig a casa de forma cassolana, ja vaig explicar com aqui: salsa de tomàquet). També la podeu comprar.\nTallar les verdures a trossos petits i fer-les en una paella fins que estiguin cuites. Salpebrar al gust.\nAfegir la ricotta i les panses prèviament macerades en aigua.\nFer la pasta de la lasanya tal com indiqui el fabricant i deixar refredar.\nPer altra banda, fer la salsa de tomaquet: triturar amb el minipimer els tomàquets tallats a daus i sofregir en un paella fins que es redueixi l'aigua. Afegir una mica de sucre, sal i espècies al gust.\nAra en una safata cal muntar la lasanya: fer una capa de pasta, seguidament de farcit i repetir l'operació fins que s'acabi el farcit. La última capa serà de pasta. Abocar la salsa de tomàquet a sobre. Ratllar formatge i gratinar al forn.\nPublicat per naina a 23:24 1 comentari:\nEtiquetes de comentaris: Pasta, segons, Verdures\nAquesta coca és ideal per quan necessites fer un postre bò i que quedi bé, però no tens massa temps. No us enganyo si us dic que es prepara en 5 minuts i el forn fa la resta. A més, la coca es pot farcir amb el què més us agradi. En aquesta ocasió en vaig fer dos: una de xocolata negre i l'altre de nutella. Però es pot fer amb crema, cabell d'angel, poma...etc!\n- 1 rajola de xocolata per fondre / un pot de nutella\nCol·locar una làmina de pasta de full estirada sobre la safata. Untar-la amb la nutella o la xocolata fosa ( al microones amb una mica de llet). Deixar un cm per cada costat sense xocolata. Col·locar la segona làmina de pasta de full. Tancar la coca doblegant els marges.\nPintar la coca amb un ou batut. Decorar-la com més us agradi, en aquest cas avellanes esmicolades i una mica de sucre per sobre. Punxar amb una forquilla la coca perquè no s'infli tant mentre estigui al forn.\nFer al forn durant 30 minuts aproximadament, fins que estigui daurada.\nPublicat per naina a 15:16 1 comentari:\nAquesta és una recepta d'aprofitament. He utilitzat la carn que havia sobrat d'una barbacoa. Les croquetes són un recurs fàcil per donar sortida a les sobres.. jeje A més a més,en comptes de fregir-les, les he fet al forn. No notareu la diferència, de debò! Queden ben cruixents i bones!\n- una cullerada sopera de farina\nEn una paella sofregir lentament el porro, la ceba i la pastanaga fins que estigui ben daurat. Salpebrar. En la mateixa paella afegir la cullerada de farina, sofregir durant un minut i després incorporar la llet poc a poc per fer la beixamel. Aproximadament 500ml de llet. Posar una mica de anou moscada.\nPer altra banda triturar la carn i afegir-la a la resta.\nAbocar en una safata i deixar refredar a la nevera, tapat amb un paper film. Un cop fred, jo vaig fer-ho l'endemà, anar fent les croquetes amb ajuda de dos culleres. Primer passar-les per ou i després pel pa ratllat.\nFer-les al forn durant 30 minuts a 180º. Abans de introduir-les al forn, pintar-les amb oli per sobre. Han de quedar daurades.\nPublicat per naina a 22:16 Cap comentari:\nJa he tornat de les vacances! I desprès dels excessos inevitables de quan s'està de vacances, em venia de gust començar amb una cosa lleugera i reconfortant. Les sopes al vespre m'agraden molt i el meu estomac ho agraeix.\n- 1 carbassó petit-mitjà\n- 5-6 xampinyons\n- Sal, pebre, nou moscada i una fulla de llorer.\nPrimer de tot, tallar el porro, el pebrot, la pastanaga, els xampinyons i el carbassó en trossos ben petits. En una cassola afegir un raig d'oli i sofregir les verdures durant uns minuts. Salpebrar. Al cap de 5 minuts aprox, incorporar l'aigua. Jo he afegit el nap i les branques de api senceres perquè li donin gust. Afegir la fulla de llorer.\nDeixar bullir durant 30 minuts. Per últim, afegir els espinacs tallats. Apagar el foc i tastar de gust. Afegir les espècies segons el vostre gust.\nAl final jo he tret el nap i l'api perquè a casa no ens el mengem.\nPublicat per naina a 21:54 Cap comentari:\nUna recepta dolça aquest cop, ideal per esmorzar. Es tracta d'uns muffins, baixos en greixos i sucres. Són ben sans per poder gaudir-los sense remordiments en el teu dia a dia. Sóc incapaç de no menjar algo dolç durant la setmana...però intento que siguin coses que faci jo per tal de evitar l'excés de sucres i greixos que hi ha en els dolços comercials. La recepta és del blog Postres saludables que cada cop miro més. Us ho recomano!\nIngredients ( 6 muffins):\n- 3cullerades soperas de farina d'avena ( avena molta)\n- 3 cullerades de maizena\n- 1 culleradeta i mitja de postres de llevat químic\n- 30 gr d'ametlla molta\n- 30 gr d'anous molt\n- 2 cullerades soperas de mel\n- 30 gr de panses (opcional)\nEn un bol mesclar l'ou, la vainilla, la llet i la mel. Incorporar la mescla d'avena, maizena i llevat tamissat. Incorporar l'ametlla, les anous i la pastanaga crua ratllada. Finalment afegir la canyella i les panses tallades a trossets.\nOmplir els motlles. Enfornar durant 15 minuts a 180-200ºC. Podeu fer la prova del escuradents.\nPublicat per naina a 10:45 Cap comentari:


Aspayfacos ofereix noves activitats a les persones usuàries de l'entitat | www.08centvint.cat\nXavi Herrero 21 març, 2019\nAspayfacos, l’entitat de la Llagosta que aplega persones amb diversitat funcional i les seves famílies, continua treballant per oferir activitats que ajudin a créixer als seus usuaris. Els tallers que porta a terme al llarg del curs serveixen per experimentar amb nous camps, a més d’implicar a altres entitats en l’organització de la programació.\nUna de les activitats innovadores introduïdes aquest curs ha estat la sessió de teràpia amb gossos. Durant una tarda, les persones amb diversitat funcional d’Aspayfacos van interactuar amb dos gossos preparats per a aquest tipus d’activitat. El contacte amb els gossos facilita la comunicació, la connexió amb l’entorn i el desenvolupament saludable de la persona.\nUna altra de les propostes que s’han desenvolupat ha estat el taller de DJ, que ha realitzat gràcies a l’Associació de DJ’s de la Llagosta VIPS. L’activitat es va portar a terme divendres passat al Centre Cultural. En aquest cas, els participants van practicar amb les taules de so, els CD electrònics i altres elements per poder fer la seva música.\nEl programa inclou altres tallers, com el de cuina, el de treballs manuals o el de relax. Aspayfacos ha ampliat el seu ventall d’activitats gràcies a poder disposar d’una seu pròpia al local cedit per l’Ajuntament de la Llagosta, situat a l’avinguda del Turó, a l’alçada de la plaça de Cinto Pagès. A més, l’entitat compta amb col·laboració de l’empresa llagostenca Hebron S.A., que col·labora econòmicament per tercer any consecutiu per fer possible el desenvolupament de la programació.\nAspayfacos va celebrar ahir el seu 40è aniversari


janquim: Una experiència: conèixer algú que "tothom" coneix\nSempre que aprenc coses tinc la sensació de qui inventa la sopa d’all. Vull dir que quan ets conscient que has après perceps una certa il·luminació molt estimulant però al mateix temps proves d’apaivagar l’entusiasme, perquè l’experiència serveix d’alguna cosa, no fos cas que t’acabessis sorprenent perquè ha sortit el sol.\nAquesta contradicció és més exagerada si es tracta d’algun assumpte en què no hi entens ni un borrall. Això m’ha passat avui quan, per fi, he tingut l’ocasió de conèixer Boris Mir, fins ara només un “conegut virtual”, gràcies als suggeriments d’un amic de sempre i d’un amic recent.\nA l’entorn educatiu tothom o gairebé deu conèixer aquest professor de música que viu dedicat a la pedagogia amb tanta intensitat que és difícil treure’l de les aules.\nUna conversa? L'índex!\nCom que no teníem gaire temps, ha sigut com si volguéssim deixar escrit l’índex de les qüestions que podríem tractar en les pròximes cent converses. Ho anoto aquí, sobretot, per no oblidar-me’n.\nEm sembla que a la llista hi hauria:\n- el model d’escola que tots tenim al cap i el model que és possible de construir\n- la conveniència de centrar-se en l’aprenentatge i no en les altres funcions que l’escolarització també compleix i que segurament haurà de seguir complint\n- la decisió que planificar és rellevant i que hi ha objectius que demanen temps\n- la necessitat de llegir llibres a més de veure blocs en diagonal\n- la importància de la formació dels formadors\n- la possibilitat real d’acordar amb aquells agents de la societat que estan en condicions de fer-ho la creació de materials pedagògics\n- una manera de posar les eines al servei de les persones, fent-les anar, que és com se n’aprèn\n- la convicció que s’han d’atendre necessitats per ajudar a descobrir les possibilitats d’aquestes eines, entre altres coses que em descuido.\nSobre aquest últim punt de "les necessitats" n’hauré de parlar aviat perquè en Boris m’ha fet veure algunes raons de l’èxit limitat d’un projecte que hem posat en marxa durant tres mesos a la CCMA. Però no en parlaré fins que passin dues setmanes.\nDe manera que no he dit quasi res, només he fet un llistat que no pot resumir la conversa sincera que hem tingut i he admès que m’ha ajudat a entendre una situació que encara no vull comentar. No és gaire.\nAcudir a la font\nPerò no m’amoïna perquè si algú que llegeix això no coneix Boris Mir no és en aquest bloc on ha de posar l’atenció sinó al seu lloc a la xarxa, des d’on comparteix els seus projectes. Anar a la font original sempre és una bona idea. Molt més si en raja tant de coneixement.\nEscriu en castellà La mirada pedagógica, impulsa grups virtuals de professionals de l’educació i empeny amb altres el projecte Escola 2018, una proposta ambiciosa que per ara consisteix en la contribució col·lectiva des de visions personals. O sigui que no cal que en digui res més. En Boris hi és, se’l troba i l’única novetat que aporto és personal: avui ens hem vist i hem parlat tres hores.\nHi ha dies que et sents satisfet d’alguna cosa que has escrit, que has compartit o que has llegit. I n’hi ha que estàs content d’haver conegut algú. Avui és un d’aquests dies. M’ha agradat deixar-ne constància i si hi havia algun lector que no en sabés res ara ja sabrà on se’l pot llegir.\npublicat per jnqm a les 0:58 etiquetes: compartir, educació, persona\ngenís roca ha dit...\nAquesta és una de les coses que em sedueix profundament de les estructures socials en xarxa que ara sembla que repunten: els nodes actius es troben i es connecten d'una manera gairebé inevitable. I com es evident, aquí el rellevant no és Internet, sinó els valors i les actituds. Els nodes s'atrauen i es connecten per quelcom de genètic abans que per quelcom de tecnològic. Com ha de ser.\nEstic content que Janquim i Boris Mir s'hagin trobat i hagin connectat. Era evident, tenia que passar i ha passat. Enhorabona a tothom, i no només a ells dos. Tots hi sortim guanyant. És la gràcia de les xarxes.\n13 de juny de 2008 a les 3:11\n13 de juny de 2008 a les 19:49\n13 de juny de 2008 a les 20:02\n14 de juny de 2008 a les 0:25\nUna experiència: conèixer algú que "tothom" coneix...


2017, Any Internacional del Turisme Sostenible per al Desenvolupament - Ecoturisme Empordà\nNotícies, Ecopropostes, Empordà, Ecoturisme, Ecologia\nComencem aquest 2017 amb molt bon peu, ja que enguany se celebra l’Any Internacional del Turisme Sostenible per al Desenvolupament. Amb aquesta declaració d’intencions, l’Assemblea General de l’Organització de les Nacions Unides (ONU) vol animar a tots els agents implicats (governs, organitzacions, entitats i persones individuals) a fomentar les bones pràctiques en matèria de turisme i que aquestes contribueixin a la promoció del desenvolupament sostenible.\nLes propostes de turisme sostenible han de reforçar els següents principis:\nDes del projecte Ecoturisme Empordà estarem molt atents a veure de quina manera l’Organizació Mundial del Turisme (OMT) comença a gestionar aquesta efemèride. De moment ens unim a l’utilització del hashtag #IY2017 per a les publicacions pròpies en matèria de turisme sostenible.\nONU desenvolupament sostenible turisme mediambient alt empordà ecologic ecoturisme sostenibilitat natura\nPost anterior Participem a la 5ª Fira d’Economia Solidària de Catalunya, FESC2016\nPost següent Èxit de convocatòria en el 2n Tastet de Vins Ecològics celebrat a la Casa de l’Abat de Llançà


By Julio Posted on July 9, 2015 In Video Pilates Tagged BARCELONA, Pilates, Sants 2 Comments\nExplicació dels requisits per a l’obertura d’un negoci i poder tramitar tots los permisos a l’Ajuntament de Barcelona per a obrir el negoci.\nEntre els tràmits per a obrir un negoci a Barcelona està la obtenció de la llicència d’activitats o d’obertura.\nAl vídeo explicarem com obrir un negoci i un dels passos per a obrir el negoci és que un enginyer o una enginyeria tramitin la llicència d’activitats.\nEls negocis a Barcelona es classifiquen com a annex III.2, annex III.3 o annex II.2 a l’Ajuntament de Barcelona\nEntre els consells que podem donar per a obrir un negoci podem destacar que, quan es vagi a escollir un local, un enginyer fagi un estudi de viabilitat abans de llogar o comprar el local per a montar el negoci. Així ens podem assegurar que el local on es vagi a ubicar el negoci cumpleixi la normativa vigent\nA Paiba enginyeria tenim molta experiencia en la tramitació de llicències d’activitats o d’oberturai li podem fer un pressupost sense compromís per a la legalització del seu negoci a Barcelona, oferint un servei de qualitat a preus molt competitius.\n93 534 36 37\nA Barcelona les llicències d’activitats o d’obertura dels establiments es tramiten a les OAC (Oficina d’atenció al Ciutadá) de cada districte. Els districtes de Barcelona son: Ciutat Vella, Sants Montjuïc, Sarrià Sant Gervasi, Horta Guinardó, Sant Andreu, Eixample, Les Corts, Gracia, Nou Barris y Sant Martí.\nPodem citar alguns tipus de llicències de negoci que podem legalitzar:\nBotiga de roba Barcelona.\nCentre de tatuatges Barcelona.\nPanaderia amb degustació\nBodega amb degustació\nNegoci de càtering Barcelona.\nBar restaurant Barcelona.\nPlànols per a llicència d’obertura.\nCentre d’estètica Barcelona.\nEstabliments Ajuntament de Barcelona.\nActivitat innòcua Barcelona.\nLegalització Pàrquing Barcelona.\nEscola de dansa Barcelona.\nBotiga d’informatica Barcelona.\nHabitatges d’us turistic Barcelona.\nLlicència municipal aprtaments d’us turistic Barcelona.\nLlicència d’activitats Peixateria Barcelona.\nLlicència d’activitat Pastisseria-Fleca sense obrador Barcelona.\nLlicència d’activitats Herbolari Barcelona.\nLlicència d’activitats Ajuntament Barcelona.\nLlicència d’oberturat Churrería Barcelona.\nEstudi fotografic – taller de fotografia Barcelona.\nBotiga de Música Barcelona.\nCentre de Piercing-Anellat Barcelona.\nLlicència d’obertura Indústria Mobles Barcelona.\nLlicència d’activitats oficina bancària Barcelona.\nLlicència d’activitats Frutería – Botiga de verdures Barcelona.\nEscola de ball Barcelona.\nConsulta Mèdica Barcelona.\nClínica Dental Barcelona.\nTaller de Fusteria Barcelona.\nLlicència d’activitats Sabateria Barcelona.\nVenta de mobles Barcelona.\nAcademia de repàs\nCentre de yoga Barceloona\nResidencia d’estudiants Barcelona\nBotiga de venta d’or Barcelona\nReparació i lloguer de bicicletas Barcelona\nHostel boutique Barcelona\nDansa oriental i terapies naturals como reiki Barcelona\nVenda de mòbils i telefonia\nCentre sanitari de psicologia\nActivitat de manipulació\nVenda de moda o menatgee de hogar\nBodega amb degustació d’embutits\nDespatx psicològic a domicili particular o vivenda\nVenda al detall de cafés\nLocal social o penya\nMenjar ràpid a la planxa\nRentat de motos y cotxes semiautomàtic.\nReparació de vehícles a motor\nEntrada En Calor 10 Km


Diumenge es posa en marxa l’itinerari d’escultures al carrer de Sant Celoni\nEsteu veient:Inici»Cultura»Diumenge es posa en marxa l’itinerari d’escultures al carrer de Sant Celoni\nAquest diumenge 18 de maig es posa en marxa l’itinerari d’escultures al carrer de Sant Celoni que s’inicia a la plaça de l’església i acaba al carrer de l’11 de Setembre. En el decurs de l’itinerari, guiat per Glòria Auleda i Josep Maria Abril, es donarà a conèixer les escultures que hi ha als espais públics de la vila des del segle XVI fins a l’actualitat. La visita completa de l’itinerari pot tenir una durada de 92 minuts i un recorregut de 4.586 metres.\nA l’espai públic de sant Celoni s’hi troben monuments escultòrics de diversos artistes com Lluís Montané (vegeu la ruta específica d’aquest artista), Carles Colomo, Glòria Auleda, Marc de Rooij o Josep Plandiura, entre d’altres, han deixat la seva petja al paisatge urbà de la vila.\nS’ha col·locat un codi QR a cada escultura per tal de proporcionar més informació sobre la peça. Per accedir als continguts cal disposar d’un dispositiu digital de captura d’imatges (telèfon mòbil, tauleta, …) i un programari específic de lectura que es pot descarregar gratuïtament d’Internet


Inaugurada l’exposició “Una mostra del patrimoni documental de Vinebre” - Consell Comarcal de la Ribera d'Ebre\nInaugurada l’exposició “Una mostra del patrimoni documental de Vinebre”\n5 maig 2013 · Noticies\nEl passat dissabte 4 de maig es va inaugurar, a la sala annexa al consultori mèdic municipal de Vinebre, l’exposició “Una mostra del patrimoni documental de Vinebre”, la qual es va elaborar a partir de la tria de diverses unitats dels fons documentals de la vila custodiats a l’Arxiu Comarcal de la Ribera d’Ebre (ACRE), com ara el de l’Ajuntament, el de la família Domènech-Martí, el del Centre Instructiu Democràtic, posteriorment anomenat Grupo Instructivo Recreativo de Educación y Descanso, i el del Jutjat Municipal.\nLa inauguració de l’exposició va comptar amb la presència de la Sra. Gemma Carim, alcaldessa de Vinebre; del Sr. Enric Cobo, coordinador general d’Arxius de la Generalitat de Catalunya; del Sr. Gil Martí, vicepresident del Consell Comarcal de la Ribera d’Ebre, del Sr. Joan Piñol, alcalde de Móra d’Ebre i de Gerard Mercadé, director de l’ACRE.\nL’acte va iniciar-se amb els parlaments de Gerard Mercadé, que va assenyalar quins són alguns dels aspectes més vigents als nostres dies relacionats amb el món dels arxius, com per exemple la transparència, el coneixement, o la memòria històrica. A continuació va intervenir el Sr. Joan Piñol, qui va agrair als ciutadans de Vinebre “el gest de dipositar part de la memòria del municipi de Vinebre a la vila de Móra d’Ebre”. Seguidament va prendre la paraula el Sr. Enric Cobo que va posar èmfasi en la “sensibilitat de la població de Vinebre per posar el seu patrimoni documental públic i privat a un centre que permet donar-li valor afegit i difondre’l als ciutadans”. A continuació la Sra. Gemma Carim va destacar tota la feina feta pel Grup Cultural de Vinebre en la recuperació del patrimoni documental de la vila i va agrair a l’Arxiu “la feina feta per posar els documents de la Vila de Vinebre al món”. Per concloure l’acte, va prendre la paraula el Sr. Gil Martí, que va destacar que “ens hem de felicitar per disposar d’equipaments com l’Arxiu Comarcal que permeten als municipis posar en valor el seu patrimoni documental”.\nA continuació els nombrosos visitants de la mostra van poder visitar els plafons que la conformen, com per exemple el que fa referència a la creació l’any 1909 de la Junta Local de Plagas del Campo; un expedient de l’any 1863-1864 per confeccionar l’allistament dels mossos que havien d’anar al servei militar; l’expedient per a la requisa de moneda republicana per canviar-la a través del Tribunal del Canje Extraordinario del Banc d’Espanya; un amillarament de mitjans del s. XIX; el projecte de construcció d’una presa a Garcia a inicis dels anys 60 del s. XX; les pel·lícules mostrades l’any 1958 al cinema de Vinebre i el seu cost; l’enterrament i llegats derivats de la mort de Dolores Castellví i Domènech, habitant de Ca Don Joan l’any 1900; un conflicte territorial entre José de Martí Cardeñas i José Antonio Cervelló a la partida de Ribé per la crescuda del riu Ebre entre 1876-1879 i un expedient judicial.\nEn conseqüència, la mostra pretén, a partir de la tria d’alguns dels documents cedits a l’ACRE per l’Ajuntament, difondre’n una petita part amb voluntat de donar a conèixer el patrimoni documental de la vila als visitants de l’exposició i, paral·lelament, mostrar el potencial informatiu dels documents d’arxiu.\nPer concloure, des de l’ACRE només voldríem posar èmfasi en què tota la feina que ha desenvolupat el centre no hauria estat possible sense la decisió de l’Ajuntament de Vinebre de dipositar el fons documental del qual és titular a l’Arxiu, confiant-nos la important tasca de gestionar i difondre part de la memòria col·lectiva de la vila de Vinebre.


Detinguts set menors a Girona per robar mòbils i diners - Empordà\nDetinguts set menors a Girona per robar mòbils i diners\nEls arrestos s'han produït durant els últims dies - La majoria de víctimes també són menors d'edat\nACN/GIRONA 01.11.2011 | 13:20\nEls Mossos d'Esquadra han detingut set menors d'edat en pocs dies a Girona relacionats amb diferents casos de robatori amb violència i intimidació, en què haurien sostret telèfons mòbils i diners a les seves víctimes, la majoria de les vegades també menors d'edat. En un dels casos, els agressors van amenaçar un noi amb un objecte punxant i li van clavar un cop a la cara per robar-li els dines que portava. Tots els arrestats han quedat a mans de la Fiscalia de menors.\nEl primer fet va passar l'11 d'abril, quan un noi menor va patir un robatori amb violència i intimidació al carrer Sol de Girona. Amb l'excusa de demanar-li el mòbil per fer una trucada, dos joves el van agafar pel coll i li van robar l'aparell. No va ser fins al 5 d'octubre que la policia va identificar els autors d'aquest robatori a caldes de Malavella.\nEl segon cas va passar el 14 d'octubre a l'estació de tren de Celrà (Gironès), on dos menors van robar-li el telèfon mòbil a un altre noi, a qui també li van donar un cop de puny. La policia va localitzar els autors dels fets el 17 d'octubre, i han de declarar a la Fiscalia de menors.\nEl 21 d'octubre, els mossos van detenir dos menors més com a presumptes autors d'un robatori amb violència i intimidació. En aquest cas, els nois haurien amenaçat amb un objecte punxant i haurien clavat un cop a la cara a un altre noi que estava en un pàrking de Girona, i desprès li van robar els diners.\nQuatre dies més tard, els Mossos van detenir un altre menor que va intimidar uns dies abans a un noi en un banc de la zona de Fontajau de Girona. Van ser dos els joves que se li van acostar i el van intimidar amb un objecte punxant per robar-li el telèfon mòbil. De moment, s'ha detingut un d'ells i la investigació continua oberta.